Bible Thianghlim - JOB\nBibleThianghlim – JOB\nA ngantu: Theih a si lo\nA huap sung cān: Abraham San (B.C. 2000 hrawng)\nNgan kum: Solomon San (B.C. 950 hrawng) a si men thei\nJob cabu hi zo in a ngan ti theih a si lo. A thuanthu hrimhrim hi tuan le mang thu a si, Abraham san ihsin simaw, a hlan ihsin simaw a si men thei. Abraham san vekin, Job cu kum tampi a nung (42:16), leiletpa a si ih, Mosi Dān hlanah diktakin Pathian a bia. Job hi Arabia ram sung sak lamih um a si men thei (1:3).\nHi cabu hi sual nei lo pawlih tuarnak simfiang lo mi a bang. Asinan hi cabu-ih thuken cu cuhnakin a thuk, ziangruangahtile harsat tuarnak in Pathian thuhla ah thusuhnak a suah.\nJob cabu sungih thuêltupawl kha ṭhateih na ngai hai asile, harsat tuarnak thu hnakin Pathian thuhla an ṭawng tamsawn ti na hmu ding. Job cabu-ih thuken cu Pathian le milai pehtlaihawknak thu a si.\nA hleicein harsatnak kan tawn cān ah Pathian thuhla ah ziang lungput kan nei ding ih a hnenah ziang kan sim ding? Harsatnak kan tuar tikah amah in ziangtin in ruat ih, harsatnak kan tuar tikah amah lamih lungput dik kan neih lo asile ziangtin in ti pei? A maksak zet mi tuarnak le zăwnzaihnak Job ih a tuar mi hin thusannak thupi zetzet a pe, ziangruangahtile kan khawruahnak le Pathian kan zumnak hi harsat tuarnak in a hniksak (Jam 1:2-3).\nHi cabu-ih thucah cu Pathian cu ziangkim tlunih Lal a si ih (2:3), a thil tidanpawl hi thuthup a si cān a um (Rom 11:33). Asinan Pathian cu ziang tik lai khalah a dingfel, a fim, lainatnak a nei ih, a tuah mi hmuahhmuah le kan parih thlen a sian mi hmuahhmuah ah amah cu a ṭha (Jam 5:10). Ziangruangah harsatnak kan tuar ti kan theih lo tik khalah amah cu a dik a si. Curuangah ziang dang hmuahhmuah hnak khalih a ropit ruangah, neihnunnak le harhdamnak thawi in thlawsuah lo hmanah Jehovah cu upat zetih kan biak ding hi a phu a si. Anih cun ziang vek a si ti in sim ruangah, a cangvaihdān hmuahhmuah in simfiang thluh lo hmansehla, amah kan rinsan ding a phu. Cule anih cu ziangkim tlunih Lal le miṭha a si ruangah, kan tuarnak hi theithiam lo hman nungna a hnenih kan tlukluh ding cu a phu a si. Job in cucu a thei (1:21; 2:10), asinan harsat tuarnak ih nĕnbehnak hnuaiah le a rualpi pathum pawl ih diklo zetih sualpuhnak ruangah, Pathian cu a ṭha ih ziangkim tlunih Lal a si ti a hngilh ih, a zirsal (42:1-6).\nHi cabu ah thuhmaihruai (Job 1-2), a ruangpi (Job 3-41) le thukharnak a um (42).\nI. Thuhmaihraui (bung 1-2)\nII. Thuhlawm Pi (bung 3-41)\nA. Job le a rualpipawl biakawknak (bung 3-31)\nB. Elihu a ṭawng (bung 32-37)\nC. Bawipa a ṭawng (bung 38-41)\nIII. Thukharnak (bung 42)\nJob le a Insungsang Uz Ah\n1 Uz ram ah mi pakhat, a hmin Job an ti mi a rak um, cu pa cu sawihnăwm kâi lo le midĭng, Pathian ṭihzah ih thil ṭhalo hrialtu a si. 2 Cule anih cun fapa pasarih le fanu pathum a nei. 3 Cuihtlunah a thil neih mipawl cu, tuu 7000, kalauk 3000, câwcang hâl 500, lāknu 500 le siahhlawh tampi an si, cutin anih cu nisuahnak lam minung hmuahhmuah lakah a nasabik mi a si.\n4 Cule a fapapawl in a haha ten khiah mi ni ah an innpawl ah puai an tuah ṭheu ih, an farnule pathum khal an zawngih ei le in dingin mi an thlah ih an sawm ṭheu. 5 Hitin a si, an puai nipawl a cem tikah, Job cun mi a thlah ih anmah cu a tithianghlim hai, cule anih cu zingpit ten a tho ih, an zate mipum zulhin Meiur Thilhlănpawl a hlan. Ziangahtile Job in, «Ka fapalepawl in sual tuahin, an thinlung in Pathian an camsiat pangah,» tiah a ti a si. Cutivekcun Job in a tuah ringring ṭheu.\nSetan in Job-ih Ziaza a Do\n6 Pathian fapapawl Jehovah hmaiah anmah le anmah an langawkter ni a rak um, cule Setan khal an lakah a ra ve. 7 Cule Jehovah in Setan hnenah, «Khui lam ihsin na ra?» tiah a ti.\nCun Setan in Jehovah cu a sâng ih, «Leilung tlun khat lam le khat lam ka hlehkatnak ihsin le suk le so ka vahnak ihsin ka ra,» tiah a ti.\n8 Cun Jehovah in Setan hnenah, «Amah vekih sawihnăwm kâi lo le midĭng, Pathian ṭihzah ih thil ṭhalo hrialtu leilung tlunih zohman um lo, ka siahhlawh Job hi na ruat dah maw?» tiah a ti.\n9 Cule Setan in Jehovah hnenah, «Săn um lo menin Job cun Pathian a ṭih maw si? 10 Nangmah in a kimvelin, a sungkua kimvelin le a neih mi hmuahhmuah kil kip in hruang na tuahsak a si lo maw? A kut hnaṭuan thlawsuah na pek ih ram sungah a neih mi an karh sinsin a si. 11 Asinan atu ah, na kut suahin a neih mi hmuahhmuah parah na kutthlak hnik, na hmaika rori ah a lo camsiat tengteng ding!» tiah a ti.\n12 Cule Jehovah in Setan hnenah, «Ngai hnik, a neih mi hmuahhmuah cu na thiltitheinak sungah a um. Amah par lawngte ah kutthlak hlah,» tiah a ti.\nCutin Setan cu Jehovah hmai ihsin a fehsuak.\nJob in a Neih Mi Thil le a Falepawl a Hloh\n13 Job-ih fapapawl le fanupawl an upabikpaih inn ih rawl ei le sabitzu in ih an um ni a rak um; 14 cule zualko pakhat Job hnenah a ra ih, «Câwcangpawl lei an let rero ih, an kiangih lākpawl hrampi an piat rero laiah, 15 Sabia-mipawl in an run nám ih an hruai ṭheh a si, siahhlawhpawl cu an ralnâm hriampawl in an that ṭheh, keimah lawng hi nangmah lo sim dingah ka tlânsuak a si!» tiah a ti.\n16 Cu pa a ṭawng rero laiah, a dang mi pakhat khal a ra thleng ih, «Van ihsin Pathian meisa a rung tla ih, tuupawl le siahhlawhpawl a kāng hai ih, a kangrál ṭheh; keimah lawng hi nangmah lo sim dingah ka tlânsuak a si!» tiah a ti.\n17 Cu pa a ṭawng rero laiah, a dang mi pakhat a ra thleng lala ih, «Kaldia-mipawl kha bu thum ah an ṭhenaw, cule kalaukpawl an nám ih an hruai ṭheh, siahhlawhpawl cu an ralnâm hriam in an that; keimah lawng hi nangmah lo sim dingah ka tlânsuak a si!» tiah a ti.\n18 Cu pa a ṭawng rero hrih laiah, a dang mi pakhat a ra thleng lala ih, «Na fapapawl le na fanupawl an upabikpaih inn ah rawl ei le sabitzu in in an um, 19 cule ngai hnik, ramṭhing ihsin thlipi a ra hrang ih an inn kil li ah a run nuai, cule minopawl parah a tlu ih, an thi ṭheh; keimah lawng hi nangmah lo sim dingah ka tlânsuak a si!» tiah a ti.\n20 Cun Job cu a tho, a kâwrfual a thlek ih, a lu a metkawlh, cule lei parah a tlu ih Pathian a bia. 21 Cule Job in,\n«Ka nuih sūl sung ihsin taklawngin ka suak ih,\nTaklawng in ka kirsal ding.\nJehovah in i pe ih,\nJehovah in a laksal;\nJehovah hmin cu thangṭhatin um seh,»\n22 Himi hmuahhmuah ah Job in sual a tuah lo ih, Pathian khal atthlak zetin a mawhthluk fawn lo.\nSetan in Job-ih Harhdamnak a Do\n1 Pathian fapalepawl Jehovah hmaiah an lăngawkter ni a um lala, cule Setan khal an lakah Jehovah hmaiih langawter dingah a ra ve. 2 Cule Jehovah in Setan hnenah, «Khui lam ihsin na ra?» tiah a ti.\nSetan in Jehovah hnenah a sâng ih, «Leilung tlun khat lam le khat lam ka hlehkâtnak ihsin le suk le so ka vahnak ihsin ka ra,» tiah a ti.\n3 Cun Jehovah in Setan hnenah, «Amah vekih sawihnăwm kâi lo le midĭng, Pathian ṭihzah ih thil ṭhalo hrialtu leilung tlunih zohman um lo, ka siahhlawh Job hi na ruat dah maw? Cule a săn um loih amah siatsuah dingah nang in i ti nân, a felfainak kha a kaihnget thotho,» tiah a ti.\n4 Cule Setan in Jehovah hnenah, «Vun aiah vun! A si, milai in a nunnak hrangah a neih mi hmuahhmuah a pe ding. 5 Asinan atu ah na kut suah awla, a ruh le a taksa parah na kutthlak hnik aw, cule na hmaika rori ah a lo camsiat tengteng ding!» tiah a ti.\n6 Cule Jehovah in Setan hnenah, «Ngai hnik, amah cu na kut ah a um, a nunnak lawngte cu zuah aw,» tiah a ti.\n7 Cule Setan cu Jehovah hmai ihsin a fehsuak ih, Job kha a ke zaphak ihsin a luthlung tiang a na zet mi hmasia thawn a hrem. 8 Cule a hmasia a kheuhawknak dingah hlamphei a lâk ih vutcâm lakah a to.\n9 Cun a nupi in a hnenah, «Na felfainak kha na kaihnget lai thotho ding maw? Pathian camsiat awla, thi aw!» tiah a ti.\n10 Asinan Job in a hnenah, «Nang cu nunau â pakhat ih ṭawng mi vekin na ṭawng. Pathian hnen ihsin thil ṭha kan dawn vekin thil ṭhalo khal kan dawng ding a si lo maw?» tiah a ti. Himi hmuahhmuah ah Job in a hmurkâ in thilsual a tuah lo.\nJob-ih Rualpi Pathum\n11 Job-ih rualpi pathum, Teman khawmi Elifaz, Shuh-mi Bildad le Naamath khawmi Zofar in a parih himi thil ṭhalo a thleng mi hmuahhmuah an theih tikah, mi kip an umnak hmun cio ihsin an ra. Ziangahtile Job riahsiatpi ding le hnem dingih ratlang dingah simawknak an nei cia. 12 Cule a hlatnak ihsin an hei zoh tikah, amah a si ti an theithiam lo, an aw suahin an ṭap; cule an kâwrfual an thlek cio ih an lu tlun van lamah leivut an theh. 13 Cule annih cu amai hnenah lei ah ni sarih le zan sarih an to, cule zohman in anih cu kam khat hman an be lo, ziangahtile a thinnatdān a nasatuk ti an hmu.\nJob in a Suah Ni a Camsiat\n1 Himi hnuah Job cu a kâ a âng ih a suah ni a camsia. 2 Cule Job cu a hung ṭawng ih:\n3 «Ka suah ni hlorál sehla,\n‹Fapa a vun,› an rak ti zan thawn.\n4 Cuih ni cu thim ah cang seh;\nCung Pathian in ngaihsak hlah sehla,\nTleu khal a parah êng hlah seh.\n5 Cuih ni cu thim le khawthim sahpi in tuamhlo seh;\nA tlunah mero zing seh;\nSun thimnak in thlaphângter seh.\n6 Cuih zan cu thim in kaibĕt seh;\nCuih kum nipawl lakah lungawiaipuangin um hlah seh,\nThla siarnak khalah tel ve hlah seh.\n7 Cuih zan cu ṭhing sehla maw!\nAipuan authâwm zianghman um hlah seh!\n8 Ni camsiatthiampawl in camse hai seh,\nLeviathan tho ko tuah dingih tiartupawl in.\n9 Cuih zing ih arsipawl cu thim hai seh;\nTleunak hawl seh, asinan hmu hlah seh,\nCule zing khawfingcah hmu hlah seh;\n10 Ziangruangahtile ka nuih sūlkâ a khar lo ih,\nKa mithmuhnak ihsin riahsiatnak a phen lo.\n11 «Ziangah so suahthlak laiih ka rak thih lo?\nZiangahso sūl ihsi ka suah laiah ka rak hlohral lo?\n12 Ziangahso khukpawl ih in dawn?\nZiangahso maw ka fawh ding hnawipawl an um?\n13 Cuti si lo sehla cu cāng lo le daiten ka it zo ding ih,\nKa rak itthat zo ding,\nCule ka rak cawlhahdam zo ding,\n14 Anmai hrangih khaw răm a dĭnsaltu,\nLeitlun siangpahrangpawl le thurawnpetupawl zawngah;\n15 Asilole an innpawl ngun ih khattertu,\nSui neitu mipawimawh zawngah;\n16 Asilole ziangruangah so tleu hmu dah lo nausentepawl bangin,\nA thi cia ih suak mi nausente vekih thuhhloh ka rak si lo?\n17 Cuih hmun ah cun misualrálpawl in buainak tuah an bansan ih,\nCaupawl an cawlhahdam.\n18 Cuih hmun ah cun thawngtlapawl an cawlhahdamtlang;\nMikhâwngtuih aw an thei lo.\n19 Cuih hmun ah cun mitenaupawl le miropipawl an um ih,\nSiahhlawh cu a pu hnen ihsin a zalen.\n20 «Ziangah so maw vansangmangbang a tuartu hnenah tleu le,\nThinnatnak a tuartu hnenah nunnak,\n21 Thih duh naih táwng lo,\nCumi cu thuh mi hlawnthilpawl hnakih hawl sawntu,\n22 Nasa zetih lungawiaipuangih,\nThlān an hmuh thei tikih lungawitupawl hnenih pek a si?\n23 Ziangahso a lamzin thuhsak a si mi le,\nPathian in a kulhbĕt mi hnenih tleu pek a si?\n24 Ziangahtile rawl ka ei hlanah thinpihnak a thleng ih,\nKa aihramnak cu tidai bangih thlet a si.\n25 Ziangahtile ka ṭih tuk mi thil ka parah a thleng ih,\nKa phan tuk mi ka hnenah a ra thleng.\n26 Ka thaw a veng lo ih, daiten ka um thei lo;\nCawlhhahdam ti ka nei lo, ziangahtile buainak a thleng,»\nElifaz: Job in Thilsual a Tuah\n1 Cun Teman khawmi, Elifaz in a sâng ih:\n2 «Mi in nangmah lo biak tum hnik sehla, na thin a na pei maw?\nAsinan zo so ṭawng loih sūpaw thei ding?\n3 Ngai hnik, nang in mi tampi na rak zirh ih,\nBân thacak lo pawl na cakter.\n4 Na ṭawngkampawl in mirilbahpawl a tungding ih,\nKhuk derthawmpawl na cakter.\n5 Asinan cumi cu na parah a thleng ih, nang cu na cau;\nCumi in a lo thâm ih, na buai.\n6 Na Pathian ngaihsaknak cu na rinsanawknak a si lo maw?\nCule na nun felfainak hi na beiseinak a si lo maw?\n7 «Atu ah mángsal hnik, zo so mawh nei lo hlorál dah um?\nAsilole khuiah so midĭng sahtăn an si dah?\n8 Ka rak hmuh zo mi vekah cun,\nMawhsualnak tuh dingih lei lettupawl le,\nBuainak tuhtupawl cun cumi thotho an khawm.\n9 Pathian ih sēmnak in annih cu an hlorál ih,\nA thinhengnak thaw in annih cu a khangrăl hai.\n10 Kiosa hûk,\nKiosa hrang aw le,\nKiosa vanglai hápawl an kiak.\n11 Kiosa cu deh mi sa neih lo ruangah a thi,\nCule kiosapinuih fanopawl an ṭekdarh.\n12 «Ka hnenah athupten thu a thleng ih,\nKa hna in cuih thu sim thektho mi a dawngsáwng.\n13 Mi ihhmu thaw zetih an ihthah lai,\nZan larawknakpawl ka ruah laiah,\n14 Ṭihnak ka parah a thleng ih ka khūr,\nCumi cun ka ruhpawl hmuahhmuah a khūrter.\n15 Cun thlarau pakhat ka hmaika in a fehtlăng;\nKa taksa hmulthi an ding.\n16 Cuih thlarau cu ka hmaiah a ding ringring,\nAsinan a hmelhmang ka hliah thei lo.\nA pianhmang cu ka mithmuhah a um;\nA reh ṭhepṭhep;\nCun aw ka thei ih:\n17 ‹Milai hi Pathian hnakin a dingfel sawn thei pei maw?\nMinung hi amah tuahtu hnakin a thiangsawn thei pei maw?\n18 Zoh hnik, anih in a siahhlawhpawl a rinsan hai lo,\nA vancungmipawl tisual a puh hai,\n19 Tlak innpawl sungih a cêng mipawl,\nAn ṭohram cu leivut ah a si,\nPangāng vekih a siatrál mipawl parah cun Ziang tlukin so a puh hai sinsin ding?\n20 Annih cu zing lam ihsin zan lam tiang an kekkuai nêknêk ṭheh;\nZohman ih ngaihsak loin, annih cu kumkhuain an hlorál.\n21 Anmai cungcuannak cu a hlo ṭheh a si lo maw?\nFimnak nei lo vekin an thi.›\nElifaz: Pathian in Job Nun a Sim\n1 «Atu ah ko hnik aw,\nA lo sangtu ding zo tal an um pei maw?\nCule mithianghlimpawl lakih zo bik so na pan ding?\n2 Ziangahtile thinlingnak cun mimâwlpa a that ih,\nIksiknak in mifimvarlo a that.\n3 Mi-â in hrihram a thlak ka hmu,\nAsinan hmakhatteah a cēnnak hmun kha ka camsiatsak.\n4 A fapapawl cu himnak ihsin an hla,\nKăwtka ah annih cu hrem an si ih,\nZohman runsuaktu an um lo.\n5 A thlairawl khâwm mi cu mirilrawngpawl in an ei ṭheh,\nHling lakih um mi tiangin an la ih,\nA neihnunnak cu suamhmang in a thiarhlo ṭheh.\n6 Ziangahtile zăwnzaihnak cu leivut ihsin a ra lo ih,\nBuainak cu leilung ihsin a pûtsuak fawn lo;\n7 Tlun lamih meici an zām vekin,\nMinung cu buai dingah a suak a si.\n8 «Asinan kei lawngte cun Pathian ka hawl ding ih,\nKa thuhlapawl Pathian hnenah ka thlen ding,\n9 Thil ropipawl le hawlsuah theih lo thilpawl,\nSiar cawk lo mangbangza thilpawl titu hnenah.\n10 Anih in leilung parah ruah a surter ih,\nLeirampawl cu tidai a pe.\n11 Minautapawl hmun sâng ah a ret ih,\nMiriahsiapawl cu himnak ah a khaisâng.\n12 Mihrăwkhrawlpawlih khawkhannakpawl a hlawhsamter,\nCutin an kut in an remruahnakpawl an ṭuansuak thei lo.\n13 Anih in mifimpawl kha anmai hrăwkhrawlnak in a awk hai ih,\nMidepdepawlih thurawnpek cu anmai parah zamrang zetin a tla.\n14 Sun cān ah thimnak an táwng ih,\nSun laifangah zan vekin an dap.\n15 Asinan anih in mitlasampawl kha an hmurkâ ralnâm ihsin le,\nMicak kut ihsin a runsuak hai.\n16 Mifarah in ruahsannak a nei ih,\nMidik lo in a kâ a cip.\n17 «Ngai hnik, Pathian ih nun a rĕm mi cu mithlawsuak a si;\nCuruangah Ziangkimtithei ih nunsimnak cu hmuhsuam hlah.\n18 Ziangahtile anih in hma a baih, asinan amah in a tuamsak;\nAnih in a tuahmawh, asinan amai kut in a damter.\n19 Anih in buainak paruk lakah a lo runsuak ding,\nA si, pasarih lakah thil ṭhalo zianghman in a lo dai lo ding.\n20 Mangṭam a thlen tikah thihnak ihsin le,\nRal lakah ralnâm thiltitheinak ihsin a lo tlen ding.\n21 Hmuhsuamnak ṭawngkam lak ihsin thuh na si ding ih,\nSiatralnak a thlen tikah na thin a phâng lo ding.\n22 Siatralnak le mangṭam pawl kha na hnihsan hai ding ih,\nLeitlun sahrangpawl na ṭih hai lo ding.\n23 Ziangahtile ló lak lungtopawl thawn thukham na tuah ding ih,\nRamsapawl thawn nan remaw ding.\n24 Na puanthlam ah ralmuannak a um ti na thei ding;\nNa cēnnak na vehvai ding ih famkimlonak zianghman a um lo ding.\n25 Na tesinfapawl cu tampi an si ding ti khal na thei ding ih,\nNa cithlahpawl cu leilung hrampi bangtuk an si ding.\n26 Amai tikcu teih khawm mi thlairawl kung bangin,\nSan kimin thlān ah na feh ding.\n27 Ngai hnik, himi hi kan hmuhsuak mi a si;\nHihi a si.\nCumi cu ngaithla awla, nangmai hrangah thei aw,»\nJob: Ka Phunzainak Hi a Dik\n1 Cun Job in a sâng ih:\n2 «Ka thinnatnakpawl hi dikteih cuaithlai siin le,\nKa vanduainakpawl hi khīngkhai si sehla maw!\n3 Ziangahtile cumi cu tifinriat vunnel hnakin a ritsawn ding,\nCuruangah ka ṭawngkampawl an hrohrannak a si.\n4 Ziangahtile Ziangkimtithei-ih thálfungpawl ka sungah an um;\nKa thlarau in an tûr a zûk.\nKeimah dokalhin Pathian ṭihnunnakpawl an tlaraw.\n5 Hramlak lāk in a hrampi tlunah a ai maw,\nAsilole câwcang in a hramno tlunah a paw maw?\n6 Thawtnak nei lo kha cite tel loin ei a theih maw?\nAsilole akhalamut ti ah thâwtnak a um maw?\n7 Cupawl dai ding cu ka thinlung in a duh lo;\nKa hrangah luaksuakza rawl vek an si.\n8 «Ka ngĕn mi ngah theiin le,\nPathian in ka beisei mi i pe sehla maw!\n9 Pathian in keimah i rialdip ding duhin,\nA kut phawih in i that sehla!\n10 Cun hnangamnak ka nei ṭhiamṭhiam ding;\nĀnhainak ah umin, anih in in zuah lo khal sehla, nasazetin ka lung a awi ding,\nZiangahtile Mi Thianghlim kamsuakthupawl ka hnáwng lo.\n11 «Ruahsannak nei dingin ziang cahnak so ka neih?\nCule dam rei dingin ka hmai lam cu ziangso a si?\n12 Ka thakhăuhnak cu lungto khohnak a si maw?\nAsilole ka titsa cu dar a si maw?\n13 Ka sungah i bawmtu a um lo maw?\nCule hlawhtlinnak cu ka hnen ihsin dawisuak a si maw?\n14 «Zăwnzaihter mi pa hnenah a rualpi in ngilneihnak a hmuh ding,\nZiangkimtithei ṭihzahnak a thlauthlak hmanah.\n15 Ka unaupawl in lihăwngva bangin,\nA luangrăl mi tivate bangin in bum.\n16 Cuih tivatepawl cu tikhălpawl ruangah an dum ṭheh ih,\nCumi sungah vur an zuprál.\n17 Cumi a hlum tikah an luangrăl;\nA săt tikah an hmun ihsin an kangrál ṭheh.\n18 An zawh mi zinpawl a kikâwi,\nKhui hmanah feh loin an cem.\n19 Tema sumdâwng rual in an hawl,\nShiba khualtlawngpawl in cupawl cu an ruahsan.\n20 Cuih ruahsannak ruangah annih cu an tha a nau;\nCuih hmun ah an ra ih an buai.\n21 Ziangahtile atu ah nannih cu zianghman nan si lo,\nThil ṭihnung nan hmu ih nan thla a phâng.\n22 ‹Ka hnenah rak keng uh,›\nAsilole, ‹Nan neihnunnak sungin nawhthuh i pe uh.›\n23 Asilole, ‹Ral kut ihsin i runsuak uh,›\nAsilole, ‹Palbĕttupawl kut ihsin i tlen uh,› ka lo ti dah maw?\n24 «I zirh uh, cule daiten ka um ding;\nKhuitawk lai bik ah ka tisual ti i theithiamter uh.\n25 A dik mi ṭawngkampawl cu ziang tlukin so hmual an neih!\nAsinan nan thuelnak in ziangso a fiangter.\n26 Ka ṭawngkampawl le\nThli vek a si mi mimangbang thurel mipawl cu rĕm nan tum maw si?\n27 A si, nannih in pa nei lo pawl nan tuahsia ih,\nNan rualpi cu hlawknak hrangah nan hmang.\n28 Atu ah keimah i zoh hram uh;\nZiangahtile nan hmaiah thuphan ka per dah fawn lo.\n29 Zangfahten kirsal uh, diklo zetih thil ti um hlah seh!\nA si, kirsal uh, hi thil ah hin ka dingfelnak a um a si.\n30 Ka lei ah diklonak a um maw?\nKa dang in thil ṭhalo a thleidang thei lo maw si?\n6:6a khalamut ti: Kung pakhat a si ih, a ti cu a thaw lo zet.\nJob: Ka Tuarnak Hin Hnemtu a Nei Lo\n1 «Leilung tlunah minung hrangih hnaṭuan khunhar cān a um a si lo maw?\nA nipawl khal cu hlawhfa-ih nipawl bangtuk an si lo maw?\n2 Siahhlawh in daihnem a ngai tuk vek le,\nHlawhfa in a hlawhman a hngakhlap vekin,\n3 Nithlapawl tla man nei loih hmanter ka si ih,\nBăngthlakza zanpawl ka hrangah ruat an si.\n4 Ka zau tikah, ‹Ziangtik ah so ka thawh ding ih,\nZan a cem ding,› tiah ka ti.\nZiangahtile khawfingcah tiangin khat lam le khat lamah ka let rero.\n5 Ka titsa cu tholungpawl le leivut an kăwp,\nKa vun a ro ih a kûai.\n6 «Ka damsung cān cu thiamtahtuih thiamfung hnakin a rangsawn ih,\nRuahsannak um loih hmanral an si.\n7 Ka nunnak cu thaw men a si ti máng ringring aw maw!\nKa mit in thil ṭha a hmusal nawn lo ding.\n8 Keimah i hmutupaih mit in i hmusal nawn lo ding;\nKa parih nan mit a fut laiah, ka rak um nawn lo ding.\n9 Mero a kian ih a hlohral vekin,\nSheol ih a fehtu cu a suaksal dah lo.\n10 A inn ah a kirsal nawn lo ding ih,\nA hmunram in amah a thei nawn lo ding.\n11 «Curuangah ka kâ ka sûp lo ding;\nKa thinpitin thu ka rel ding;\nKa nun zinfetnak ah ka phunzai ding.\n12 Ka parih kiltu na ret hi,\nKeimah cu tifinriat maw ka si, asilole tifinriat sahring tumpi maw ka si?\n13 ‹Ka ihkhun in i thlangăm ding ih,\nKa zaunak in ka phunzainak a dêmter ding,› ka ti tikah,\n14 Nang in mangpawl in i ṭihter ih,\nLarnakpawl in ka thla na phângter,\n15 Cutin ka thinlung cun nun hnakin dēkthat le\nThih a hril sawn.\n16 Ka nun ka ning,\nKa nung kumkhua lo ding.\nIn ngaihsak hlah uh,\nZiangahtile ka damsung cān cu thaw men an si.\n17 «Minung hi ziangso a si ih, na khaisan,\nA parih na thinlung na ret,\n18 Zing tinte na vehvai ih,\nZiang tik lai khalih na hniksak?\n19 In hawisan dah lo ding maw si?\nKa cil lem sungte tal i ngaihsak loin na um lo ding maw?\n20 Thilsual ka rak tuah maw?\nNang minungpawl thlirtu,\nNa parah ziangso ka rak tuah?\nKeimah cu keimah lala parih phurrit si dingin,\nZiangruangah na hmuibah mi ih i ret?\n21 Ziangahso ka dānpahbălnak na ngaithiam lo ih,\nKa mawhsualnak na lakhloh lo?\nZiangahtile kei cu leivut ah ka it thlang ding ih,\nNang in taima zetin in hawl ding,\nAsinan ka rak um nawn lo ding,»\nBildad: Job cu Siraw ding a Si\n1 Cun Shuh-mi Bildad in a sâng ih:\n2 «Ziangtik tiang so hi thilpawl na sim lai ding ih,\nNa kamsuak ṭawngkampawl cu a cak mi thli vek an si ding?\n3 Pathian in thuṭhennak a herhkawi dah maw?\nAsilole Ziangkimtithei in diknak a merhkâwi dah maw?\n4 Na fapapawl in a parih thilsual an tuah asile,\nAn dānpahbălnak ruangah anih in a hlăwnhlo hai.\n5 Pathian kha ṭhahnemngai zetin na hawl ih,\nZiangkimtithei hnenih a lainatnak na dil asile,\n6 Nangmah cu na thiang ih na dĭng asile,\nNa hrangah a ṭhangharh tengteng ding ih,\nNa covo na cēnnak hmun kha a hmuingilter ding.\n7 Na thăwknak cu fate hmansehla,\nNeta lamih na cemnetnak cu nasazetin a ṭhang ding.\n8 «Khuahlan san kha zingzăwi hram awla,\nAn pupápawl ih hmuhsuah mi thilpawl kha ruat aw;\n9 Ziangahtile kannih cu mizansunte ih suak mi kan si ih,\nZianghman kan thei lo,\nZiangruangahtile leilung parih kan damsung cān cu thlahlim men an si.\n10 Annih in an lo zirh in an lo sim lo ding maw,\nCun an thinlung sung ihsin ṭawngkampawl an relsuak lo ding maw?\n11–12 «Phaipheng cu leihnâwng lo ah a ṭhang thei maw?\nA hrin lai le sahtan lo a si laiah,\nTikap hrampi teh tidai loin a ṭhangṭha thei maw?\nCuih kung cu hrampi dang hmuahhmuah hlanah a vuai.\n13 Pathian hngilhtupawl hmuahhmuah ih netnak cu cuvek a si;\nCule midepdepawlih ruahsannak cu a hlorál ding,\n14 A ralmuannak cu sahcat a si ding ih,\nA rinsan mi cu maimăwm inn râng a si ding.\n15 Anih in a inn a hngauhsan, asinan cumi cu a dingsuak lo.\nAnih in cumi cu fek zetin a kai, asinan cumi cu a hmun lo.\n16 Anih cu sun ah hring dupdoin a ṭhang ih,\nA hmuan ah a hngepawl an zamkhat.\n17 A hrampawl in lung penkhawm a ngerh ih,\nCuih lungpawl lakah inn ding a hawl.\n18 Anih cu a hmunram ihsin siatsuah a si ahcun,\n‹Ka lo hmu dah lo,› tiin amah cu a hnáwng ding.\n19 «Ngai hnik, himi cu amai nundān ih aipuannak a si ih,\nLeilung ihta a dangpawl an kho ding.\n20 Ngai hnik, Pathian in sawihnăwm kâi lo cu a hlăwn lo ding ih,\nThil ṭhalo tuahtupawl khal a tungding fawn lo ding.\n21 Anih in na kâ cu hnihnak in le,\nNa hmur cu lungawiaipuannak in a khatter ding.\n22 A lo huatupawl cu mualphonak hrukter an si ding ih,\nMisualrálpawl cēnnak hmun cu zianghmanlo ah a cang ding,»\nJob: Palai an Um Lo\n2 «Cutin a si ti cu ka thei rori a si,\nAsinan ziangtin minung cu Pathian hmaiah a dingfel thei ding?\n3 Mi in Pathian thu-el a duh asile,\nVei 1000 ah vei khat hman a sâng thei lo ding.\n4 Pathian cu thinlung ah a fim ih,\nThazang ah a cak.\nAmai lakih lungruh zo so hmuingil um?\n5 Anih in tlangpawl a ṭhawn ih,\nAnnih in ziang tikah a thinhengnak in anmah a lingletter ti an thei lo;\n6 Anih in leilung cu a umnak hmun ihta a hnînter ih,\nA ṭhuampawl a hnînter;\n7 Anih in ni cu thu a pe ih, ni a suak lo;\nAnih in arsipawl khal a hupbĕt.\n8 Amah lawngin vanpawl a pharh ih,\nTifinriat tisuar parah a feh;\n9 Anih in aAyish, Kesil le Kimah le\nThlang lam pindanpawl a tuah;\n10 Anih in hmuhsuah băn lo thil ropipawl a tuah,\nA si, siar cawk lo mangbangzapawl tla.\n11 Zoh hnik, anih cu ka kiangah a feh ih, ka hmu lo;\nA feh vivo ih, amah ka theihliah lo.\n12 Zoh hnik, anih in a lahlo, zo in so kham thei ding?\nZo in, ‹Ziang so na tuah rero?› ti ngam ding?\n13 Pathian in a thinhengnak a hnûkdâwk lo ding,\nA hnuaiah bRahab bawmtupawl an băwkkhup.\n14 «Cuti a si ahcun, ziangtin so amah cu ka sâng thei ding ih,\nA hmaiah ka ṭawngkam ka rĕm thei ding?\n15 Ziangahtile kei cu midingfel ka si ko nân, anih cu ka sâng thei lo ding;\nKa thuṭhentuih zahngainak ka ngen ding.\n16 Ka ko ih anih in in san a si hmanah,\nAnih in ka aw a ngaithla ti ka zum cuang lo.\n17 Ziangahtile anih in thlisia in i nuai ih,\nA săn um loin ka hriamhmapawl a karhter.\n18 Anih in ka thaw hīp ding i siang lo ding,\nSiatkhâtnak in i khatter sawn.\n19 Thazang lam thu ah cun, ngai hnik, anih cu a cak;\nCule diknak thu ah cun, zo in so in ko ding?\n20 Keimah cu midingfel si khal ningla, keimai kâ lala in thiam lo in coter ding;\nSawisel ding um lo si khal ningla, cumi cun mikhêrmei ka sizia a fiangter ding.\n21 «Keimah cu sawihnăwm kâi lo ka si, cuticingin keimah le keimah ka theiaw lo;\nKa nunnak ziang hmanah ka siar lo.\n22 Himi cu thil pakhat a si;\nCuruangah kei in, ‹Anih in sawihnăwm kâi lo le misualrál pawl a siatsuah hai,› tiah ka ti.\n23 Hremnak in rinlopin mi a thah asile,\nAnih cun mawh nei lo vansanglamnak kha a hnihsan men.\n24 Leilung cu misualrál kut sungih pek a si.\nAnih in a thuṭhentupawlih hmaipawl a hup.\nCumi cu amah a si lo ah teh, zo dang so a si ding?\n25 «Ka damsung cān cu zualko tlân hnakin an rangsawn;\nAn tlânhlo, thil ṭha zianghman an hmu lo.\n26 Câlte lăwnglengpawl vekin an liam,\nMuvanlai in a sa deh mi a nam lai vekin.\n27 ‹Ka phunzainak ka hngilh ding,\nKa riahsiatnak mithmai ka hlít ding ih hnih hmel ka pu ding,› ka ti a si khalle,\n28 Ka tuarnakpawl hmuahhmuah ka ṭih;\nNang in mawh nei lo ah in ruat lo ding ti ka thei.\n29 Keimah cu thiamlo coter ka si le,\nZiangahso a lak menih ka ṭuanbăng?\n30 Keimah le keimah vur tidai thawi ka khawlhawk ih,\nKa kutpawl cingal thawi ka thianfai a si khalle,\n31 Nang in khur sungah i hnim thotho ding ih,\nKeimai hnipuan rori in in fih ding.\n32 «Ziangahtile amah ka san theinak dingah le,\nThuṭhennak hmun ih kan feh veve theinak dingah,\nAnih cu keimah vek milai a si lo.\n33 Kan karlakih remnak palai,\nKan pahnih parih kut suahtu ding an um fawn lo.\n34 Ka hnen ihsin a fungfek la sehla,\nA ṭihnunnak thawn i ṭhihṭhaih hlah seh.\n35 Cun ka ṭawng ding ih, amah ka ṭih lo ding,\nAsinan cuvek le ka si fawn lo.\n9:9a Ayish: Hebru ṭawng a si ih, arsi rual khat hmin a si. Mirang in Great Bear an ti.\n9:13b Rahab: Tipi sungih um samak phun khat relnak a si.\nJob: Pathian ka Ngen Ding\n1 «Ka nun ka ning thlang;\nKa phunzainak ka relsuak thluh ding,\nKa thinlung siatkhâtnak ka rel ding.\n2 Kei in Pathian hnenah, ‹Thiam lo i coter hlah;\nZiangruangah keimah i bei rero ti i sim aw.\n3 Nang in na kut hnaṭuan nautat dingah le,\nMisualrálpawlih thurawnpek hnihsan dingah,\nNa palbĕt ding cu na hrangah thil ṭha a si maw?\n4 Titsa mit na nei maw si?\nAsilole milai hmuh vekin na hmu maw si?\n5–6 Ka mawhsualnak na hawlsuak ih,\nKa sual na zăwihliah hi,\nNa nipawl teh a thi thei mi milai nipawl vek maw an si?\nNa kumpawl teh miralṭha nipawl vek maw an si?\n7 Na theih vekin misualrál ka si lo,\nCuticingin na kut sung ihsin runsuak theitu zohman an um lo.\n8 ‹Na kut in i sersiam ih, ṭha zetin i rĕmkhawm;\nCuticingcun nang in i siatbăl.\n9 Tlak vekin i tuah ti kha cîng ringring hram aw.\nCule leivut ah i kirtersal ding maw?\n10 Hnawiti vekin i thle ih,\nHnawi cawhkhăl vekin i căwk,\n11 Vun le titsa thawn i thuam ih,\nRuhpawl le thahripawl thawn in phiarkhawm a si lo maw?\n12 Nang in nunnak le duhsaknak i pe ih,\nNangmai kilkhawinak in ka thlarau a kilhim.\n13 ‹Cule hi thilpawl hi na thinlung ah na thup;\nHimi cu na hnenah a um ti ka thei:\n14 Sual ka tuah asile, i hminsin ding ih,\nKa mawhsualnak lak ihsin i thlah lo ding.\n15 Misualrál ka si ahcun, ka hmakhua pit seh;\nMidingfel ka si ko nân, khua ka tāng ngam lo.\nMualphonak in ka khat;\nKa mangbangvansannak hi zoh aw!\n16 Khua ka tăn a si ahcun,\nNang in kiosa vekin in pêl ih,\nKa hnenah maksak zetin na langawter lala.\n17 Keimah dokalhin thutheitu tharpawl na umter ih,\nKeimah lamah na aithawknak a luar sinsin;\nKa parah thlengawknak le harsatnak an um ringring.\n18 ‹Ziangah so nang in ka nuih sūl sung ihsi i laksuah?\nZohman ih hmuh hlanah rak thih sawn men tak ding!\n19 Um dah lo vek ka rak si ding.\nSūl sung ihsin thlān ah thiar ka rak si ding nân.\n20 Ka nipawl hi an mál tuk lo maw?\nCawl thlang aw!\nHnangamnak málte tal ka neih theinak dingah in tibuai hlah uh.\n21 Ka kirsal nawn lonak ding hmun,\nThim le thihnak thlahlim ram ka feh hlanah,\n22 Thimnak vekih thim lutuk ram,\nHnăwkbuai le thim mepmep,\nTleu hman thim vek a sinak hmun ah,› tiah ka ti,»\nZofar in Siraw dingin Job a Ngen\n1 Cun Naamath khawmi Zofar in a sâng ih:\n2 «Hi zât liangluang ṭawngkampawl hi san loin maw a um ding?\nMikam tampa cu thiam coter a si ding maw?\n3 Umze nei lo na ṭawng mipawl in dai ko mi a tuah ding maw?\nMi na hmuhsuam tikah, ningzak ko zohman ih tuah loin na um ding maw?\n4 Ziangahtile nang cun,\n‹Ka thuzirh cu a fai ih,\nNa mithmuhah ka thiang,› tiah na ti.\n5 Asinan Pathian cu ṭawngsuakin,\nNangmah dokalhin a hmur kau hnik sehla cu aw;\n6 Anih in fimnakih thuthuppawl a lo hmuh ding.\nZiangahtile fimnak in kap hnih a nei.\nCuruangah Pathian in na mawhsualnak hnakih mál in na parah a tuah ti thei aw.\n7 «Pathian thil thûkpawl na hawlsuak thei ding maw?\nZiangkimtithei-ih kauhzia na hmusuak thei ding maw?\n8 Cupawl cu vanpawl hnakin an sâng, nang in ziangso na tuah thei?\nSheol hnakin an thûk sawn, nang in ziangso na theih?\n9 An thil tahnak cu leilung hnakin a sausawn ih,\nTifinriat hnakin a kausawn.\n10 «Anih cu a lan ih, a kharkhum, cule a fĭnkhawm asile,\nZo in so kham thei ding?\n11 Ziangahtile anih cun mi bumhmangpawl a thei;\nSualralnak khal a hmu.\nCumi cu ruat loin a um ding maw?\n12 Ziangahtile ramlak lāk cu milai ih a suah tikah,\nMi-â cu a fim ding.\n13 «Na thinlung na timlam ih,\nA lamah na kut na pharh a si ahcun;\n14 Na kut ah mawhsualnak a um ih hlapi ah na hlăwn,\nCule na puanthlampawl sungah sualralnak na cēnter lo a si ahcun;\n15 Na hmai kha bāl um lo ten na khaisâng thei tengteng ding;\nA si, na dinghnget thei ding ih, na ṭih lo ding;\n16 Ziangruangahtile na mangbangvansannak na hngilh ding ih,\nCumi cu tipi luanghlo vekin na ruat ding.\n17 Cule na nunnak cu sun laifang hnakin a tlesawn ding.\nRak thim khal awla, zing lam vek na si ding.\n18 Cule ralmuangten na um ding, ziangruangahtile ruahsannak a um;\nA si, na kiangkapah khur na lai ding ih, himdamten na cawlhahdam ding.\n19 Na zau ding ih, zohman in an lo ṭhihṭhaih lo ding;\nA si, mi tampi in an lo tlăwn ding.\n20 Asinan misualrálpawlih mit cu a râu ding ih,\nAn tlânsuak thei lo ding,\nCule an ruahsan mi cu an thaw thawt net kha a si,»\nJob in a Sawiseltupawl a Sâng\n2 «Thungaiten nannih cu milai nan si ih,\nFimnak cu nan zawngah a thi ding!\n3 Asinan nanmah vekin theihthiamnak ka nei ve;\nNanmah hnakin ka niam ce lo.\nA si, hivek thilpawl thei lo zo so um?\n4 «Keimah cu a rualpipawl ih hmuhsuam mi,\nPathian a kotu le, Pathian ih a sān mi pa,\nMidik le sawihnăwm kâi lo, hnihsan mi ka si.\n5 Mingaihngam ih ruahnak ah vanduainak cu nautatin a um;\nCumi cu ke nâlpawl hrangah tiar cia ih ret a si.\n6 Suamhmangpawlih puaninnpawl cu an hmuingil ih,\nPathian in amai kut hmangih a cawmdawlnak thilpawl ah\nPathian thinhengtertupawl cu ralmuangten an um.\n7 «Asinan ramsapawl sut awla, annih in an lo zirh ding;\nCule tlun zuang vâtepawl khal, cun annih in an lo sim ding;\n8 Asilole leilung hnenah ṭawng awla, anih in a lo zirh ding;\nCule tifinriat ngapawl khal in an lo simfiang ding.\n9 Cupawl hmuahhmuah lakah\nHimi hi Jehovah ih tuahsuak mi a si ti thei lo zo so um?\n10 Pathian kut ah thilnung tinkim ih nunnak le\nMilai hmuahhmuah ih thaw a um a si.\n11 Hna in ṭawngkampawl a hniksak ih,\nKa in a rawl a tep a si lo maw?\n12 Putarpawl hnenah fimnak a um ih,\nNikhaw rei ah, theihthiamnak.\n13 «A hnenah fimnak le cahnak a um,\nAnih in thurawnpek le theihthiamnak a nei.\n14 Zoh hnik, anih in thil a siatbăl, cumi cu dĭnsal theih a si lo;\nAnih in thawng mi a thla, thlahsal theih a si lo.\n15 Zoh hnik, anih in tipi a kaitâng, an kangrál ṭheh;\nAnih in a thlahsuak hai, annih in leilung an cîm ṭheh.\n16 A hnenah cahnak le fimnak a um.\nBum mi le a bumtu pawl khal amai ta an si.\n17 Anih in thurawnpetupawl cu ralkaih ah a hruaihlo hai ih,\nThuṭhentupawl mi-â ah a tuah.\n18 Anih in siangpahrangpawlih ṭemṭawnnakpawl a phelh ih,\nAn tâipawl ah taikhap in a ṭem.\n19 Anih in puithiampawl ralkaih ah a hruaihlo hai ih,\nMicakpawl a hlăwnthlu.\n20 Anih in rinsan mipawlih thusimpawl a merhkâwi ih,\nKum upapawlih thuṭhenfelthiamnak a lahlo.\n21 Anih in mipawimawhpawl parah nautatnak a burh ih,\nMicakpawlih taikhap a dawrter.\n22 Anih in thim sung ihsin thuthuppawl a phuanglang ih,\nThim mepmep kha tleu ah a canter.\n23 Anih in miphunpawl a ropiter ih, a siatsuah hai;\nMiphunpawl a tumter ih, a kaihruai hai.\n24 Anih in leilung mipawlih lubânpawlih theihthiamnak a lâkhlohsak ih,\nZin umlonak ramṭhing ah a vâkvaiter.\n25 Annih cu tleu um lo thim lakah thimtham vah in an vâk ih,\nAnih in zuripawl vekin a hawrter hai.\n1 Ngai hnik, himi thil hmuahhmuah hi ka mit in a hmu zo,\nCumi cu ka hna in a thei zo ih a theihthiam zo.\n2 Nan theih mi cu kei khal in ka thei ve;\nNang hnakin ka niam ce cuang lo.\n3 Asinan Ziangkimtithei hnenah ka ṭawng ding,\nCule Pathian thawi thuelawk ka câk.\n4 Asinan nannih thuphan phuahtupawl,\nNannih cu santlailo sibawi nan si.\n5 Maw, daiten um men uh,\nCumi cu nan fimnak a si sawn ding.\n6 Ka khawruah mipawl hi ngai uhla,\nKa hmur ih elnakpawl kha hna tŭn uh.\n7 Pathian hrangah sualrál zetih ṭawng in,\nA hrangah hrăwkhrawl zetin thu nan rel ding maw?\n8 A hrangah mi thleidannak nan langter ding maw?\nPathian hrangah nan bei ding maw?\n9 Anih in a lo hawlsuah tikah thil ṭha a si ding maw?\nAsilole mi pakhat in mi dang a bum vekin,\nPathian cu nan bum thei ding maw?\n10 A thupteih mi thleidannak nan lăngter asile,\nAnih in a lo kawk tengteng ding.\n11 A cungnunnak in lo thinphângter in,\nA ṭihnunnak na parah a tla lo ding maw?\n12 Nan ṭawngfimpawl cu vutcâm thufim an si ih,\nNan humawknakpawl cu leitlăk humawknak an si.\n13 «Ka hmaiah daiten um uh, cule thu ka sim ding,\nCun ka parah ziangkhal thleng ko seh!\n14 Ziangahso ka titsa cu ka ha in ka keu ding ih,\nKa nunnak cu ka kut ah ka ret ding?\n15 Anih in i that khal sehla, amah cu ka rinsan thotho ding.\nCuti a si hmanah, a hmaiah ka thuhlapawl ka hum ding.\n16 Anih cu ka runsuahnak a si fawn ding,\nZiangahtile midepde cu a hmaiah an ra thei lo ding.\n17 Ka thusim mi hi ṭhaten ngai uhla,\nKa thuthan mi hi nan hna tŭn uh.\n18 Zoh hnik, ka thuhla ka timlam zo,\nKa dikzia phuansuah a si ding ti ka thei.\n19 Keimah i khīngtu ding cu zo so a si?\nZiangahtile a um a si ahcun, daiten ka um ding ih, ka thi ding.\n20 «Thil pahnih lawng ka parah tuah hlah aw,\nCun na hnen ihsin ka thupaw lo ding:\n21 Ka hnen ihsin na kut hi a hlatnak ah zûkkir awla,\nNa ṭihnunnak in i ṭihter hlah seh.\n22 Ko aw, cule ka lo sâng ding;\nAsilole thu sim ning, cun nang in i sawn aw.\n23 Ka mawhsualnakpawl le sualnakpawl cu ziang tlukin so an tam?\nKa dānpahbălnak le ka sualnak i theihter aw.\n24 Ziangah na hmai na thup ih,\nNa ral vekih i ruah?\n25 Thinghnah khat lam le khat lam ih a zam mi cu na lâuter ding maw?\nCule cangpâwl ro cu na dawi ding maw?\n26 Ziangahtile keimah dokalhin thil khâpawl na ngan ih,\nKa no lai mawhsualnakpawl i tuarter.\n27 Nang in ka kepawl hreng na sut ih,\nKa zinpawl hmuahhmuah nâi zetin na thlingthla.\nKa ke zaphakpawl hrangah ri na khiah.\n28 «Milai cu thil răwp vekin a ziamrál,\nSunhrûl ei mi sinfen vekin.\n1 «Nunau hrin milai cu\nBuainak ih khat ni málte sung hrang lawng a si.\n2 Anih cu pangpar vekin a rung um ih a vuaihlo;\nAnih cu thlahlim vekin a tlân ih a um pehzăwm lo.\n3 Cule cuvek mi parah na mit fu in,\nNangmah rori in thuṭhennak ah na hruai maw?\n4 Thil thianglo sung ihsin zo in so thil thiang a lasuak thei ding?\n5 A damsung ni zât cu relcat cia an si,\nA thla zât khal na hnenah a um;\nA cān bikhiah na ruat cia ih, anih in a lan thei lo.\n6 A cawlhhahdam theinak dingah a hnen ihsin hmun dang hawi aw,\nHlawhfa vekih a ni a ṭheh tiangin.\n7 «Ziangahtile thingkung hrangah ruahsan ding a um,\nCumi cu hauthluk asile, a cerhsal ding ih,\nCerh a bāng dah lo ding.\n8 A hrampawl leilung sungah târ vivo in,\nLei parah a bul thi khal sehla,\n9 Tidai rimnam ah a hung mûmsal ding ih,\nThil kung bangin a hnge a suah ding.\n10 Asinan milai cu a thi ih a riarál;\nA si, anih cu a cemrál ih,\nAnih cu khuiah so a um?\n11 Tifinriat ihsin tidai a fehhlo vek le,\nTiva a kang ih a car vekin,\n12 Milai khal a it ih a thosal lo.\nVanpawl an um nawn lo tiangin,\nA ṭhangharh lo ding ih,\nA ihthahnak ihsin a tho fawn lo ding.\n13 Sheol ah nang in i thupin,\nNa thinlingnak a reh hlanlo a thupnak hmun ah i retin,\nKa hrangah tikcu khiah in, i mang cila aw!\n14 Milai a thih asile, a nungsal pei maw?\nKa hahdamnak a thlen lai hlanlo,\nKa hnaṭuan khunghar cān sung hmuahhmuah ka hngak ding.\n15 In ko ding ih, ka lo sâng ding;\nNa kut hnaṭuan kha na hngakhlap ding.\n16 Ziangahtile atu ah ka kekarpawl na siar,\nAsinan ka sualnak cu na hminsin lo.\n17 Ka dānpahbălnak cu dip sungih erhpit a si ih,\nNang in ka mawhsualnak na khuh.\n18 «Cule tlang a cim ih a dip ṭheh vekin le,\nLungpi cu a umnak hmun ihsin a ṭhawn vekin;\n19 Tidai in lungtopawl a eicem ih,\nLihăwng in leilung ram ṭha a hruthlo vekin;\nMilai ruahsannak khal na hlorálter.\n20 Amah cu kumkhaw daihin na neh ih,\nAnih cu a hlolan ta;\nNang in a hmel na danglamter ih, amah cu na thlahhlo.\n21 A fapapawl cu upat an run hlawh ih,\nCumi cu anih in a thei lo;\nAnnihpawl cu niamter an si ih, anih in cumi cu a thei lo.\n22 Asinan a taksa in nâ a tuar ding ih,\nA thinlung a aihram ding,»\nElifaz in Mi-â tiah Job a Puh\n1 Cun Teman khawmi Elifaz in a sâng ih:\n2 «Mifimpa in thulolak theihnak thawn sâng in,\nNisuahnak lam thli in a pum a puarter ding maw?\n3 Ṭhathnemnak nei lo ṭawng hmangin,\nAsilole hlawknak um lo thusim mipawl hmangin thu mi a ruah ding maw si?\n4 A si, Pathian ngaihsaknak na hlăwnhlo ih,\nPathian hmaiah ngunngaih zetin na ruat lo.\n5 Ziangahtile na mawhsualnak in na hmurkâ a zirh ih,\nNang in hrăwkhrawlnak lei na hril.\n6 Nangmai kâ rori in thiam lo a lo coh, kei si loin;\nA si, nangmai hmur rori in nangmah dokalhin thu a theihter.\n7 «Nangmah cu minung suak hmaisabik na si maw?\nAsilole tlangpawl hlanah tuah na si maw?\n8 Pathian thurawnpek na hna in na thei dah maw?\nFimnak hi nangmai hrang lawngah a si na ti maw si?\n9 Kan theih lo mi ziang na thei?\nKan theihthiam lo mi ziangso na theihthiam?\n10 Kan lakah ṭuakpar mipawl le kum upapawl an um,\nNa pa hnakih upasawn an si.\n11 Pathian-ih hnĕmnak le,\nNa hnenih nemteih ṭawng mi cu na hrangah a tenau tuk maw?\n12–13 Na thinhengnak kha Pathian lamih herter dingin le,\nNa kâ ihsin cuvek ṭawngkampawl suakter dingin,\nZiangahso na khawruahnak in a lo hruaihlo ih,\nZiangahso na mit in lungkim lo zetin a zoh?\n14 «Thianghlim dingin milai cu ziangso a si?\nCule dingfel dingin nunau hrin mi cu ziangso a si?\n15 Zoh hnik, Pathian in a mithianghlimpawl a rinsan hai lo ih,\nA mithmuhah vanpawl an thianghlim lo.\n16 Cuti asile mawhsualnak tidai bangih intu,\nFihnungza le bawrhhlawh milai cu ziang tlukin so a thianhlim lo sinsin ding!\n17–18 Mifimpawl ih an sim mi,\nAn pupápawl hnen ihsin hlah mi nei loih an dăwn mi pauhpauh,\nKa lo sim ding, i ngai aw,\nKa hmuh zo mi ka thăn ding\n19 (An lakih khawtluang mi zohman um lo, anmah hnen lawngih ram pek mi an pupápawl):\n20 Misualrálpa cu a damsung hmuahhmuah nâ a tuar ih,\nMirapthlakpa hrangah cun kum málte lawng khiahsak a si.\n21 A hna ah ṭihnungza thâwmpawl a um;\nThlangam zetih a um laiah a parah siatsuahtu a thleng.\n22 Thim ihsin a kirsal ding ti a zum lo,\nZiangahtile amah cu ralnâm in a hngak ringring.\n23 Anih cu rawl hawlin a vâktawi ih,\n‹Khui ah so rawl a um?› tiah a ti.\nThimnak ni a nâi ti a thei.\n24 Buainak le ānhainak in amah cu a thlaphângter;\nRal do dingih tiar siangpahrang vekin, annih in amah cu an neh.\n25 Ziangahtile Pathian dokalhin a bân a suah ih,\nZiangkimtithei dokalhin a cakawter.\n26 A khoh zetih a laipâwng mi a ralphaw thawn\nPathian dokalhin lungruh zetin a va tlân.\n27 «Amai thaunak in a hmai a tuam ih,\nA tâi kha a thau in a ritter ko nain,\n28 Amah cu siatrál mai ding khawpi ṭhingpawl ah le,\nZohman ih luah lo mi innpawl ah a cêng.\n29 Anih cu a lian lo ding,\nA neihnunnak khal in a daih rei lo ding ih,\nA neih mipawl khal leitlun ah a karhzai fawn lo ding.\n30 Anih cu thim ihsin a fehsuak lo ding;\nAmai hngepawl cu meihliau in a roter ding ih,\nAnih cu Pathian kâ ih thaw hmangin a fehhlo ding.\n31 Amah le amah bumawin a ṭhahnem lo mi thilpawl rinsan hlah seh,\nZiangahtile ṭhathnemlonak kha a lawmman a si ding.\n32 Cumi cu amai tikcu a kim hlanah tifel a si ding ih, amai hnge cu a hring lo ding.\n33 Anih in sabit hri bangin sabit rah hmin lo mi cu a hnînṭil ding ih,\nOlif kung bangin amai par mûm cu a thingthla ding.\n34 Ziangahtile midepde pungkhawm cu an kawlawng ding ih,\nNawhthuh eihmang puanthlampawl cu mei in a kangrál ṭheh ding.\n35 Annih cun harsatnak an vun ih, buainak an hring;\nAn sūl in bumnak a timtuah,»\nJob in Zangfahnak Nei Lo a Rualpipawl a Mawhsiat\n2 «Cuvek thil tampi hna in ka rak thei;\nNan zaten tuar har zet mihnemtu nan si!\n3 Umze nei lo ṭawngkampawl in cemnetnak an nei lo ding maw?\nAsilole ziang in a lo căwktho ih na sawn?\n4 Nan dinhmun hi ka dinhmun rak si ve ta sehla cu,\nKei khal nanmah vekin ka ṭawng thei ve ding.\nNanmah dokalhin ṭawngkampawl ka phuah ding ih,\nKa lu ka lo thinhnawh ding;\n5 Asinan ka kâ in ka lo cakter ding ih,\nKa hmur ih hnĕmnak in nan thinnatnak a lo dêmter ding.\n6 «Ṭawng hman ningla, ka thinnat a dêm cuang lo;\nCule daiten um hnik ningla teh, ka thaw a veng cuang ding maw?\n7 Asinan atu ah Pathian in i cauter tuk zo;\nKa mipi-umkhawm hmuahhmuah na siatsuah ṭheh.\n8 Nang in i sawngkâwrter ih,\nCumi cu in theihpitu a si;\nKa ṭawlnak in in rek ih,\nKeimah dokalhin thu a theiter.\n9 Anih in a thinlingnak in i thlek ih, i hua;\nAnih in a hacâng i ṭhialhnawh;\nKa ralpa in mitkem zetin i zoh.\n10 Annih cu keimah dokalhin an kâ an âng,\nMualpho zetin ka biang ah in bēng,\nKeimah dokalhin an pungkhawm.\n11 Pathian in amah ngaihsak lo tupawl kut ah i ap ih,\nMisualrálpawl kut ah i thlĕn.\n12 Ka thaw a rak veng ṭheu, asinan anih in i phelhdarh ṭheh;\nCuihtlunah anih in ka hngawng in i lâk ih, i săwpdip ṭheh;\nA hmuibah mi ah i ret.\n13 A thálsaithiampawl in in kulh.\nAnih in ka thin ah i saingah ih, i zangfah lo;\nAnih in lei ah ka hnit a thlebung.\n14 Anih in hriamhma pakhat hnu pakhat i baih;\nRal dotu bangin i zăwnhnawh.\n15 «Ka vun tlunah buri-hnipuan ka ṭhit ih,\nLeivut ah ka ki ka sawhlut.\n16 Ṭahnak ruangah ka hmai a sen ṭheh ih,\nKa mit vun tlunpawl ah thim mepmep a um,\n17 Ka kut ah thahrumsuahnak um loin,\nKa thlacamnak cu thiang ko hman seh.\n18 «Maw leilung, ka thisen khuh hlah awla,\nKa ṭahnak in cawlhhahdamnak hmun nei hlah seh!\n19 Ngai hnik, atu khalah ka thutheihpitu cu van ah a um ih,\nKa thutheihpitu cu hmun sâng ah a um.\n20 Ka rualpipawl in in zawmtai,\nKa mit in Pathian hnenah mitthli a thlebung.\n21 Minung in a innhnen hrangih a ngensak vekin,\nMi pakhat khat in a dang mi pakhat hrangah Pathian hnenah ngensak sehla cu aw!\n22 Ziangahtile kum málte a liam hnuah cun,\nKir nawn lonak lamzin ah ka feh ding.\nBăwmnak hrangah Job Thla a Cam\n1 «Ka thinlung a kekkuai,\nKa damsung cān a cem,\nKa hrangah thlān cu tiar cia-in a um.\n2 Thungaiten hmuhsuamtupawl in in kulh.\nMi aithawhnak parah ka mit a fu ringring.\n3 «Ka hrangah tiamkămnak tuah aw.\nZo so ka hrangah amkhām si ding?\n4 Ziangahtile nang in theihthiamnak lak ihsin an thinlung na thup;\nCuruangah anmah cu na khaisâng lo ding.\n5 A hlawknak ding hrangih a rualpipawl dokalhih ṭawngtu cu,\nA fātepawlih mit a māl ding.\n6 «Asinan Pathian in mi ih puahcăwk mi ah i tuah ih,\nHmai cilphui men mi ah ka cang.\n7 Riahsiatnak ruangah ka mit a râu ih,\nKa taksapêng hmuahhmuah cu thlahlim vek an si.\n8 Himi ah midĭngpawl an khawruah a har ih,\nMawh nei lo cu midepde dokalhin a căwkthoaw.\n9 Midingfel in a lamzin a kaihnget ding ih,\nKut thiangfai neitu cu a cak sinsin ding.\n10 «Asinan zangfahten, nan zaten ra kirsal uh,\nZiangahtile nan lakah mifim pakhat hman ka hmu lo.\n11 Ka damsung cān cu a liam,\nKa tumtah mipawl an siatbăl,\nKa thinlung ruahnakpawl tiangin.\n12 Annih in zan kha sun ah an thleng;\nThim hmaika-ah, ‹Tleu a nâi zo,› tiah an ti.\n13 Ka inn vekin Sheol ka hngah a si ahcun,\nThim lakah ka ihnak ka tuah a si ahcun,\n14 Siatnak hnenih, ‹Nang cu ka pa na si,› tiah ka kawh ih,\nTholung hnenah, ‹Nang cu ka nu le ka farnu na si,› ka ti a si ahcun,\n15 Ka ruahsannak teh khuiah so a um?\nKa ruahsannak teh zo in a ngai pawimawh?\n16 Annih cu Sheol kăwtkapawl ah an vung feh ding maw?\nLeivut ah kan cawlhahdamtlang ding maw?»\nBildad: Misualrálpawl cu Dāntat an Si\n2 «Ziangtluk tiang so na ṭawngkampawl na peh ding?\nTheihthiamnak neih tum awla, cuihhnu ah kannih in kan sim ding.\n3 Ziangah kannih cu ramsa vekih siar kan si ih,\nNa mithmuhah mi-â ih ruah kan si?\n4 Nang thinheng ruangih mah le mah băwtthlekawtu,\nNangmah ruangah leilung hi thlauthlak a si ding maw?\nAsilole lungpi cu a umnak hmun ihsin ṭhawn a si ding maw?\n5 «A si, misualrálpawlih êng cu a mit ih,\nA meisa alh a tle lo.\n6 A puanthlam sungah tleu cu a thim ih,\nA kiangih um a meito cu mihter a si.\n7 Cak zetih a kekarpawl cu tawiter an si ih,\nAmai thurawnpek in amah a hlăwnthla.\n8 Amai ke rori in sûr sungah hlăwn a si ih,\nThang sungah a vâk.\n9 Sûr in a kedil in a awk ih,\nThang in a awkbĕt.\n10 Amah awk dingah lei parah palpelh tháng kămthup a si ih,\nA lamzin ah lēmsiah tháng an kăm.\n11 A kil kip in ṭihnungza in amah a thlaphângter ih,\nA ke dung ihsin a dawi vivo.\n12 A cahnak a duai ih,\nA kiangah siatralnak tiar cia-in a um.\n13 A vun cu hmun kip ih eiral a si;\nThihnak fatir in a kutkepawl a eiral ṭheh.\n14 Anih cu a beunak puanthlam ihsin hruaihloh a si ih,\nṬihnungza siangpahrang hmaiah an hruai.\n15 Amai mi si lo pawl a puanthlam sungah an um;\nA cēnnak hmun parah kât a darh ṭheh.\n16 Hnuai lamah a hrampawl an ro ih,\nTlun lamah a hngepawl an vuai.\n17 Amah cīn ringring nak cu leilung tlun ihsin a hlo ih,\nMihminthangpawl lakah hmin a nei lo.\n18 Anih cu tleu ihsin thim ah dawihlo a si ih,\nLeitlun ihsin dawisuak a si.\n19 A mipawl lakah fapa asilole tesinfa a nei lo ih,\nA cēnnak hmun ih rung tâng khal zohman an um lo.\n20 Nitlaknak lamih a um mipawl cu amai harsatnak ni ah an khawruah a har,\nNisuahnak lamih a um mipawl an thin a phan vekin.\n21 Thungaiten misualrál cēnnakpawl cu cuvek a si ih,\nHimi cu Pathian a thei lo tupaih umnak hmun a si,»\nJob in Amah Tlentu a Rinsan\n2 «Ziangtik tiang so ka nunnak nan sawisat ding ih,\nṬawngkampawl in in khuaidip ṭheh ding?\n3 Nannih in vei hra in hmuhsuam;\nKa parih thil tisual nan ning a zak lo.\n4 Cule rak tisual taktak hman ningla,\nKa tisualnak cu keimah thaw lawngin a pehtlaiaw ding.\n5 Keimah dokalhin nanmah le nanmah nan khaisângaw taktak ih,\nKeimah dokalhin ka ningzahmualphonak ding nan ngĕn a si ahcun,\n6 Pathian in i lingletter ti le,\nA sur thawn in kulhbĕt ti thei uh.\n7 «Palhnak thuhla ih ka ausuah asile, theih ka si lo.\nRing zetih ka au a si khalle, diknak a um cuang lo.\n8 Anih in ka lamzin hruang a kulhpit ih, ka pahlan thei lo;\nCule anih in ka zinpawl ah thim a ret.\n9 Anih in ka ropitnak i hlihsak ih,\nKa lu ihsin lallukhum i hlihsak.\n10 Anih in a kil kip in i khuai ih,\nKa cemrál cih;\nKa ruahsannak cu thingkung bangin a hram in a phawng.\n11 Ka parah a thinlingnak a alhter ih,\nA ral ah i ruat.\n12 A ralkap burpi an rakhawm ih,\nKeimah do dingah an lamzin an tuahṭha;\nKa puanthlam kimvelah ṭanhmun an khuar.\n13 «Anih in ka unaupawl ka hnen ihsin a hlatnak ah a ṭhawn ih,\nKa theihthiam mipawl ka lakah an mikhual.\n14 Ka sungkhatpawl in in ngaihthah ih,\nKa hawipi nâipawl in in hngilh.\n15 Ka inn ih cêngpawl le ka siahhlawh nunaupawl in,\nMikhual ah in ret;\nAn mithmuhah khawtluang mi ka si.\n16 Ka siahhlawh ka ko, asinan anih in i sâng lo;\nKa kâ in amah cu zangfah ka dil.\n17 Ka thaw hi ka nupi hrangah huatumza a si ih,\nKa nuih sūl ihsi suak mipawl hrang khalah keimah cu fihnungza ka si.\n18 Nauhakte tepawl hman in in nautat;\nKa tho ih, keimah dokalhin an ṭawng.\n19 Ka hawipi nâipawl hmuahhmuah in in fih ih,\nKa rak duhdawt mipawl khal in in hawisan.\n20 Ka vun le ka taksa ka ruh ah an bĕt ih,\nKa hahni thaw lawngin ka tlânsuak.\n21 «Maw, nannih ka rualpipawl, in zangfah hram uh, in zangfah hram uh,\nZiangahtile Pathian kut in i vua a si hi!\n22 Ziangah Pathian ih tuah vekin nannih in in tiduhdah ih,\nKa titsa ah hin nan di a riam tawk lo?\n23 «Ka ṭawngkampawl hi ngan si sehla cu aw!\nCazual sungih, ngankhum si sehla aw!\n24 Thir cangannak le sûan thawn kumkhuain,\nLungpi parah kher sehla cu aw!\n25 Ziangahtile i tlentu cu a nung ih,\nA netnakah leilung parah a ding leh ding ti ka thei;\n26 Cule ka vun a siatral hnuah,\nKa titsa in Pathian ka hmu ding ti ka thei,\n27 Keimah rori hrangah ka hmuh ding mi amah cu,\nMi dang si lo, keimai mit rori in a zoh ding.\nKa sungah ka thinlung a cau!\n28 ‹Amah cu ziangtin kan tiduhdah ding?\nThu búlhrampawl cu amah ah hmuh theih a si si,› nan ti a si ahcun,\n29 Nanmah hrangah ralnâm cu ṭih uh;\nZiangahtile thuṭhennak a um ti nan theihnak dingah\nThinlingnak in ralnâm ih dāntatnak a thlĕn,»\nMisualrálpa Thuhla ih Zofar Sermon\n2 «Ka khawruah buainak le,\nKa dawnhar khawruahnakpawl in in sângletter.\n3 Keimah i mawhthluktuih kawhnak hna in ka thei ih,\nKa theihthiamnak thinlung in in sângletter.\n4–5 «Misualrálpawlih nehnak cu a tawi ih,\nMidepde-ih aipuannak khal hmakhatte a si, ti hi\nKhuahlan, leilung parih milai ret a si thăwk ihsin na thei lo maw si?\n6 A uanawknak cu vanpawl tiang thleng in,\nA lu in khawdur dai hmansehla,\n7 Anih cu amai êk vekin a hlorál kumkhua ding;\nAmah a hmu dahtupawl in, ‹Amah cu khuiah so a si?› tiah an ti ding.\n8 Anih cu mang vekin a zamhlo ding ih, hmuh a si lo ding;\nA si, zan ih larawknak vekih dawihlo a si ding.\n9 Amah a hmutu mit in a hmu nawn lo ding ih,\nA um ṭheu nak hmun khal in a zoh dah nawn lo ding.\n10 A falepawl in mifarahpawl ih duhsaknak an hawl ding ih,\nA kut in a neihnunnak a pekirsal ding.\n11 A ruhpawl cu a no lai cahvahnak in a khat,\nAsinan cumi cu amai zawngah leivut ah a tlu ding.\n12 «Amai kâ sungah thil ṭhalo cu thlumin,\nA lei tăngah thup khal sehla,\n13 Anih in cumi cu khêkin le tlansan loin,\nA kâ sungah hmawm sawn hmansehla,\n14 A pumpi sungih a rawl cu a thûr mi ah a cang;\nCumi cu a sungah cawngawr tûr ah a cang ding.\n15 Anih in lennakpawl a dawlh ih,\nPathian in a pum sung ihsin a hlăwnsuak ding.\n16 Anih in cawngawr tûr a zûk ding ih,\nRulngân lei in amah a that ding.\n17 Anih in tivatepawl,\nKhuaitizu le hnawikhăl thawi a luang mi tivapipawl a hmu lo ding.\n18 A ṭuansuah mi a pekirsal ding ih,\nCupawl a dawlh lo ding;\nSumtuahnak rahsuah mi ihsin\nNunnawmnak zianghman a ngah lo ding.\n19 Ziangahtile mifarahpawl a palbĕt ih a thlauthla,\nAmai sak lo mi inn kha thahrumsuah in a láwng.\n20 «A thinlung sungah daihnak a um lo ti a theih ruangah,\nA duh mi thil zianghman a khawl lo ding.\n21 A hrangah ei ding zianghman a um lo;\nCuruangah a neihnunnak in rei a daih lo ding.\n22 A todelhawknak ah anih cu vansangin a um ding;\nMangbangvansannak a tuartu kip ih kut cu a parah a thleng ding.\n23 A pum a puar zik zawngah,\nA parah Pathian in a thinling sosa a thlah ding ih,\nCumi cu rawl a ei laifangah, a parah ruah surin a sur ding.\n24 Anih cu thir hriamhrei lak ihsin a tlânsuak ding;\nDar thál in amah a saitlăng ding.\n25 Cumi cu phawi a si ih, a taksa ihsin a hung suak;\nA si, a hnit sung ihsin a zim tle a hung suak.\nṬihnungzapawl a parah a thleng;\n26 Amai hrangah thim sah zet khêk a si.\nZâp lo mi meisa in amah a kangrál ding;\nCumi cun a puanthlam ih a tāng mi pa cu a kāng ding.\n27 Vanpawl in a mawhsualnak an phuanglang ding ih,\nLeilung in amah a do ding.\n28 A inn-ih neihnunnak in a suahsan ding ih,\nPathian thinling ni ah cun an luangrăl ding.\n29 Himi hi Pathian hnen ihsin misualrálpaih covo a si,\nPathian in a ro dingih a ruah mi a si,»\nMisualrál Thuhla ih Job Thusim\n2 «Ka thusim mi hi ṭhaten ngai uhla,\nHimi hi nan hnĕmawknak si seh.\n3 Ka ṭawng theinak dingah in rak zāwi hrih uhla,\nKa ṭawng ṭheh tikah, in hmuhsuam leh uh.\n4 «Kei in minung dokalhin ka phunzai maw si?\nCuti asile, ziangahso ka thin a tawi lo ding?\n5 I zoh uhla, khawruahharin um uh;\nNan kut in nan kâ hup uh.\n6 Ka theihsuahsal tikah ka ṭih ih,\nKa thlaphannak ah ka taksaruangpum a khūr.\n7 Misualrálpawl cu ziangahso an nun ih an tar,\nHuham nasazet nei ih an can?\n8 An tesinfapawl cu anmai zawngah an mithmuhah dĭnhnget an si ih,\nAn cikuangpawl an mithmuhah.\n9 An innpawl cu ṭihphannak lak ihsin an him ih,\nPathian fungfek khal an parah a tla lo.\n10 An câwpa in hlawhsam loin ci a thlah;\nAn câwpi in fasiat lo ten fa a nei.\n11 An fanau tetepawl rante rual vekin an thlah men ih,\nAn fātepawl an lâm.\n12 Khuangte le ṭingṭang tumin hla an sak ih,\nPhirivau awn ah lungawiaipuangin an um.\n13 An damsung cān cu neinung zetin an hmang ih,\nHmakhatteah Sheol ah an feh.\n14 Cuticingcun Pathian hnenah, ‹In fehsan aw,\nZiangahtile na lamzinpawl theih kan duh lo.\n15 Amah kan rĕn theinak dingah, Ziangkimtithei cu zo so a si?\nCule a hnenih thla kan cam asile ziang hlawknak so kan ngah ding?› tiah an ti.\n16 Ngai hnik, an hmuingilnak cu an kut ah a um lo;\nMisualrálpawlih thurawnpek cu ka hnen ihsin a hla.\n17 «Misualrálpawlih meito cu vei ziang zat so mihter a si?\nAn siatralnak teh an parah vei ziang zat so a thlen?\nA thinhengnak in Pathian in vawi ziang zat so riahsiatnak a zem hai?\n18 Annih cu thli hmaiih cangpâwl vek le,\nThlipi ih a hranhloh mi fānghi vek an si.\n19 Annih in, ‹Pathian in mi pakhat ih mawhsualnak cu a falepawl hrangah a khawl,› tiah an ti.\nAnih in cumi a theih theinak dingah Pathian in cu pa cu lehrūl seh.\n20 A siatralnak cu a mit in hmu sehla,\nAnih in Ziangkimtithei-ih thinlingnak cu in seh.\n21 Ziangahtile a nithla zât a hrekih sahtan a si tikah,\nA hnuih a sungkuapawl hrangah ziangso a ruahsak ding?\n22 «Anih in a sannak hmun ih um mipawl thu a ṭhen ruangah,\nZo tal in Pathian cu theihnak an zirh thei pei maw?\n23 Mi pakhat cu a harhdam zet laiah a thi,\nThawvéng le ralmûang zetih a um laiah.\n24 A taksaruangpi cu thau in a khat ih,\nA ruhthlikpawl cu an hnâwng.\n25 A dang pakhat cu thinna zetin a thi,\nThil ṭha tep dah loin.\n26 Annih cu leivut ah bangrepten an it,\nTholungpawl in an bawmkhat.\n27 «Zoh hnik, na ruahnakpawl ka thei ih,\nI tisiatnak ding khawkhan mipawl thawn.\n28 Ziangahtile nannih in, ‹Khuitawkah so mipawimawhpaih inn cu?\nKhuitawkah so misualrálpawl cēnnak hmun cu?› tiah nan ti.\n29 Lamzin ih khualtlawngpawl nan rak sut a si lo maw?\nAn hminsinnakpawl nan thei lo maw si?\n30 Ziangahtile misualrálpawl cu vanduai ni hrangah khêk an si;\nThinling ni ah anmah cu hruaisuah an si ding.\n31 Zo in so a hmaika-ah a lamzin thiamlo coter?\nA tuah cia mi hrangah zo in so lehrūl?\n32 Cuticingin anih cu thlān ah hruai a si ding ih,\nA thlān cu kil a si.\n33 Phaikuam leihlâwm cu a hrangah a thlum ding;\nAmai hlanih siar cawk lo an rak feh vekin,\nMi kip in amah cu an thlun ding.\n34 Nan thulehnakpawl cu diklonak a um ruangah,\nZiangtin saw nannih in thulolak ṭawngkampawl in in hnem thei ding?»\nElifaz in Job cu Misualrál tiah a Puh\n2 «Mifim cu amai hrangah cun a ṭhahnem men ding nân,\nMilai hi Pathian hrangah ṭhathnemnak a nei thei pei maw?\n3 Midingfel na sinak cu, Ziangkimtithei hrangah lunghmuinak ziang tal a um maw?\nAsilole sawihnăwm kâi loih na nundānpawl cun a hrangah hlawknak a pe maw?\n4 «Amah na ṭihzahnak ruangah maw nun a lo rĕm ih,\nThuṭhennak ih a lo luhpi?\n5 Na sualralnak cu a nasa in,\nNa mawhsualnak cu net ti a nei lo a si lo maw?\n6 Ziangahtile săn um loin na unaupawl hnen ihsin an thil pawng mi la in,\nAn hnipuan hlihsakin taklawngin na ret hai.\n7 Caupawl hnenah in ding tidai na rak pe lo ih,\nRilrâwngpawl rawl na pe lo.\n8 Asinan miralṭhapa in leilung a luah ih,\nCu tawkah upattlak pa a cêng.\n9 Nuhmeipawl kut lawngin na tlungter hai ih,\nPa nei lo pawlih bân na khiahsak.\n10 Curuangah thangpawl in nangmah an lo kulh,\nRinlopiih thleng ṭihphannak in simaw,\n11 Thim in simaw a lo buaiter, cule khua na hmu thei lo ih,\nTidai tampi in a lo khuh.\n12 «Pathian cu van a sannak ah a um a si lo maw?\nArsi sangbikpawl khi ziangtluk sâng an si ti zoh hnik aw!\n13 Cule nang in, ‹Pathian in ziang a thei?\nThim thûkpi lakah thu a ṭhen thei ding maw?\n14 Khawdur sahpipawl in amah an khuh ih, khua a hmu thei lo,\nCule van kûal tlunin a feh,› tiah na ti.\n15 Misualrálpawl ih zawh mi,\nLamzin hlun cu na thlun ding maw?\n16 An ṭohrampawl tiva in a fĕnhlo ih,\nAn tikcu kim hlanah hauthluk an si.\n17 Annih in Pathian hnenah, ‹In tlansan aw!\nZiangkimtithei in an parah ziangso a tuah thei?› tiah an ti.\n18 Cuticingcun Pathian in an innpawl thil ṭha in a khatter;\nAsinan misualrálih thurawnpek cu ka hnen ihsin a hla a si.\n19 «Midingfelpawl in cumi cu an hmu ih an lung a awi,\nCule mawh nei lo pawl in anmah cu an hnihsan:\n20 ‹Thungaiten kan doralpawl cu hauthluk an si ih,\nAn thil tāngsŭnpawl khal mei in a kangrál ṭheh,› tiin.\n21 «Amah thawn va rem aw uhla, remawten um uh,\nCule na hnenah thil ṭha a thleng ding.\n22 A kâ ihsin nun zirhnak dawngsáwng hram awla,\nA kamsuakthupawl na thinlung ah khawl aw.\n23 Ziangkimtithei hnenih na kirsal asile, dĭnhngeh na si ding;\nNa puanthlampawl ihsin mawhsualnak hla zetah na hlăwnhlo ding.\n24 Cun na sui kha leivut ah na ret ding ih,\nNa Ofir sui kha tivatepawlih lungtopawl lakah.\n25 A si, Ziangkimtithei kha na sui le,\nNa ngun hlú a si ding.\n26 Ziangahtile Ziangkimtithei hnenah năwmawknak na nei ding ih,\nPathian hnenah na hmai na khaisâng ding.\n27 A hnenah thla na cam ding ih,\nAnih in a lo ngaithla ding,\nCule a hnenih na thutiampawl na tuahsuak ding.\n28 Thutluknak khal na tuah ding ih,\nCumi cu na hrangah dĭnhngeh a si ding;\nCutin na lamzinpawl ah tleu a êng ding.\n29 Annihpawl namthlak an si tikah, nang in, ‹Cawisannak a ra ding!› tiah na ti.\nCun Pathian in mităngdawr a rundam ding.\n30 Anih in mawh nei lo a si lo mi hman a runsuak ding;\nA si, anih cu nangmai kut thianfainak hmangin runsuah a si ding,»\nJob in Pathian-ih Thuṭhennak Dingfelpawl a Phuang\n2 «Tuihni hmanah ka phunzainak hi a khâ;\nKa aihramnak ruangah ka kut a rit.\n3 A tonak hmun ih ka feh theinak dingah,\nKhuitawk hmun ah amah ka táwng thei ding ti thei ningla maw!\n4 A hmaiah ka thuhla ka thlĕn ding ih,\nKa kâ cu thuelnakpawl ka khatter ding.\n5 In sannak ding ṭawngkampawl ka thei ding ih,\nKa hnenih a sim ding mi ka theithiam ding.\n6 A huham nasazet thawn keimah i bei pei maw?\nBei hlah e! A hna i tŭn sawn ding.\n7 Cu tawkah midĭng in amah thawn thu an ruattlang ding ih,\nThu in ṭhentu hnen ihsin kumkhuain runsuah ka si ding.\n8 «Zoh hnik, hmai lamah ka feh, asinan anih cu a um lo,\nCule dung lamah ka kir, asinan amah ka theifiang thei lo.\n9 Keh lamih hna a ṭuan tikah, amah cu ka hmufiang thei lo;\nVawrh lamih a her tikah, amah ka hmu thei lo.\n10 Asinan anih in ka lamzin zawh mi a thei,\nI hniksak tikah, sui vekah ka suak ding.\n11 A kekarpawl ka ke in fekten a thlun,\nA lamzin ka thlun ih ka pial lo.\n12 A hmur ih thupek ka suahsan lo,\nKa ṭul mi rawl hnakin a kamsuakthupawl ka khawlkhawm sawn.\n13 «Asinan amah cu mi danglamhleice a si ih, zo in so amah danglamter thei ding?\nA thinlung ih duh mi pauhpauh a tuah.\n14 Ziangahtile ka hrangih ruat mi a tuahsuak ih,\nA hnenah cuvek thil tampi a um.\n15 Curuangah a hmaiah ka thla a phâng,\nKa ruah tikah amah ka ṭih.\n16 Ziangahtile Pathian in ka thinlung a cauter ih,\nZiangkimtithei in i thlaphângter;\n17 Ziangruangahtile keimah cu thim hmaika ihsin danbĕt ka si lo ih,\nAnih in ka hmai ihsin thim sahpi a thup lo,»\nLeilung Tlunih Hrohrannak ruangah Job a Phunzai\n1 «Ziangkimtithei in thuṭhennak tikcucān a thup fawn lo ih,\nZiangruangah so amah theitupawl in a nipawl an hmuh lo?\n2 «Mi hrek in ramripawl an ṭhawn,\nRâwng zetin rante rual an kai ih an ei;\n3 Pa nei lo pawlih lākpawl an dawihlohsak;\nNuhmei câwcang kha thil pawngnak ah an laksak.\n4 Lamzin ihsin mitlasampawl an tûlsuak;\nRam sungih mifarah hmuahhmuah hranhramih relhter an si.\n5 Ngai hnik, annih cu nelrawn ih hramlak lākpawl vekin,\nRawl hawlih hnaṭuan dingin an fehsuak.\nRamṭhing in anmah le an fātepawl hrangah rawl a suah.\n6 Ló ah ran rawl an khawm ih,\nMisualrálpawlih sabit hmuan ah sabit rah hrelh mi an lakhawm.\n7 Zan kha hnipuan loin, taklawngin an tuar ih,\nKhawdai lakah sĭn ding an nei lo.\n8 Annih cu tlang ruah in a cîarter ṭheh ih,\nBeunak duh ruangah lungpi an pawm.\n9 «Mi hrek in pa nei lo pawl an hnawi fawh lai an lawnsak ih,\nMifarahpawl hnen ihsin thil pawngnak an la.\n10 Mifarahpawl hnipuan loin, taklawngin an fehter,\nCule annih in mirilrâwng hnen ihsin fângtelpawl an laksak.\n11 An hruang sungah hriak an sawr ih,\nSabit sawrnak an cīlsak, cuticingcun an ti a hâl thotho.\n12 Khawpi sungah mithi zikpawl an hrûm ih,\nHriamhma pupawl an ausuak;\nCuticingcun Pathian in annih cu sual a puh hai cuang lo.\n13 «Anmah cu tleu dokalhtupawl an si;\nTleu lamzinpawl an thei lo ih,\nTleu zinpawl ah an kăwp fawn lo.\n14 Laithattu cu khawfingcah ah a tho ih,\nMifarah le mitlasam a that;\nCule zan ah cun anih cu fifir vek a si.\n15 Uire mit in thim hmulhmak a hngak,\n‹Zawih mit hman in in hmu lo ding,› tiah a ti;\nCule aa hmai a tidanglam.\n16 Thim ah innpawl an băuh ih, sun ah an kharkhumaw,\nTleu an thei lo.\n17 Ziangahtile zing lam cu an hrangah thim mepmep vek a si;\nAnnih cun ṭihnungza thim mepmep kha an theifiang tuk.\n18 «Annih cu tipi vangdâp parih fenlanter an si ding,\nAn covo cu leilung parah camsiat an si ding,\nCutin an sabit hmuanpawl lamzin ah zohman an piallut lo ding.\n19 Khawkheng le khawsa in vur a tiralter vekin,\nSheol in thilsual tuahtupawl cu a lemrál hai.\n20 Sūl in amah cu a hngilh ih,\nTholung in amah cu thaw zetin an ei ding;\nAmah cu cīn ringring a si nawn lo ding ih,\nSualralnak cu thingkung vekih tisiat a si ding.\n21 Ziangahtile anih in favun lo, micingpawl harsatnak a pe ih,\nNuhmei hrangah thil ṭha a tuah lo.\n22 «Asinan Pathian in miralṭha kha a huham in a hnûkhlo;\nA hung thosal, asinan zohman in a nung tengteng ding an ti ngam lo.\n23 Anih in anmah cu ralmuannak a pe hai ih, cumi cu an rinsan;\nCuticingcun a mit cu an lamzinpawl ah a fu ringring.\n24 Annih cu rei lo te sung khaisan an si,\nCule an rál.\nAnnih cu namthlak an si;\nMi dang vek thothoin lamzin ihsin lakhloh an si;\nFângvuipawl vekin an ro.\n25 «Thungaiten, zohman in thuphan pertu ka si ti an langter thei lo ding ih,\nKa thusimpawl man nei lo ah an tuah thei lo ding,»\n24:15a a hmai a tidanglam: A ṭawng hrampi ah cun, «a hmai a khuh,» ti a si.\nBildad: Ziangtin Milai a Dingfel Thei Ding?\n2 «Uknak le ṭihzahnak cu Pathian ta an si;\nAmai hmun sângpawl ah daihnak a tuah.\n3 A ralkappawl siar cawk an si maw?\nZo parah so a tleu tlâng loih a um?\n4 Ziangtin minung cu Pathian hmaiah a dĭngfel thei ding?\nAsilole ziangtin nunau hrin mi cu a thiangfai thei ding?\n5 Thlapi hman a êng lo ih,\nArsipawl hman a mit hmuhih an thianfai lo a si ahcun,\n6 Tholung a si mi minung le,\nPangāng a si mi milai fapa cu ziang tlukin so a fai lo sinsin ding?»\nJob: Milai Santlaihlonak le Pathian Cungnunnak\n1 Asinan Job in a sâng ih:\n2 «Huham a nei lo tupa kha ziangvekin so na băwm?\nCahnak a nei lo mi bān kha ziangvekin so na run?\n3 Fimnak a nei lo tupa kha ziangvekin so thurawn na pek?\nZiangvekin so mi tampi hnenah a ṭhahnem mi ruahnak na pek?\n4 Zo hnenah so ṭawngkampawl na simsuak ih?\nZo-ih thlarau so na hnen ihsi ra suak?\n5 «Tipi tăngih a um mipawl le cutawk luahtu,\nMithipawl an khūr.\n6 Pathian hmaiah Sheol cu taklawngin a um ih,\naAbaddon cun khuh a nei lo.\n7 Anih in boruak lawng tlunah sak lam a pharh;\nLeilung cu zianghmanlo parah a khai.\n8 Amai khawdur sahpi sungah tidai a funkhawm ih,\nCumi tăngah khawdurpawl cu an păwp lo.\n9 Anih in a laltokham hmai cu a khuh ih,\nCumi tlunah a khawdur a pharh.\n10 Tleu le thim ramri ah,\nTipi vangdâp parah kualpûm a rîn.\n11 Van ṭhuampawl an khūr ih,\nA kawknak ah an khawruah a har.\n12 A huham in tifinriat a căwktho ih,\nA theihthiamnak in bRahab a siatter.\n13 A Thlarau in vanpawl a ceimawi,\nA kut in rul tlân lai a dawttlăng.\n14 Ngai hnik, hipawl cu a thil ti mipawl lakih a zimte men lawng an si ih,\nA thuhla kan theih mi hi a va tenau em!\nAsinan a huham khawri thâwm cu zo so theithiam thei ding?»\n26:6a Abaddon: Siatralnak tinak a si.\n26:12b Rahab: 9:13 simfiangnak zoh aw.\nJob in a Felfainak a Kaihnget\n1 Cuihtlunah Job in a thusim mi a peh ih:\n2 «Ka diknak lahlotu Pathian le,\nKa nunnak tuarhartertu Ziangkimtithei, a nun rori vekin,\n3 Ka sungih ka thaw a um sung le,\nKa hnar sungih Pathian thaw a um sung cu,\n4 Ka hmur in sualralnak a ṭawng lo ding ih,\nKa lei khal in mi bumnak a ṭawngsuak lo ding.\n5 Nannih nan dik ka lo ti ding cu ka hnen ihsin hla seh,\nKa thih tiang ka hnen ihsin ka felfainak cu ka thlah lo ding.\n6 Ka dingfelnak ka kaihnget ding ih, ka thlah lo ding,\nKa nunsung hmuah in ka thinlung in i mawhthluk lo ding.\n7 «Ka ral cu misualrál vek si sehla,\nI dotu cu midingfel lo vek si seh.\n8 Ziangahtile Pathian in midepdepaih nunnak lâksakin,\nA sahtansak a si ahcun,\nA hrangah ziang ruahsannak so a um ding?\n9 A parih buainak a thlen tikah,\nPathian in a aunak a ngaithla pei maw?\n10 Anih cu Ziangkimtithei parah a nuamaw pei maw?\nPathian a ko tlaitluan pei maw?\n11 «Pathian kut thuhla ka lo zirh ding,\nZiangkimtithei hnenih um mi cu ka thup lo ding.\n12 Thungaiten cumi cu nan zaten nan rak hmu;\nZiangruangah so thulolak menih nan nun?\n13 «Himi hi Pathian hnen ihsi misualrálpaih covo a si ih,\nZiangkimtithei hnen ihsi palbĕttupawlih co mi ro cu a si.\n14 A fātepawl an karhzai asile, cumi cu ralnâm hrangah a si,\nCule a cikuang cu rawl an khăwpkham lo ding.\n15 A mitangsŭnpawl cu an thi ding ih, phum an si ding.\nA nuhmeipawl an ṭap lo ding,\n16 Anih cun leivut vekin ngun pengkhawm in,\nTlăk vekin hnipuan a thuahthuahin ret hmansehla,\n17 Anih in pengkhawm hmansehla, cumi cu midik in a hruk ding,\nCule mawh nei lo pawl in a ngunpawl cu an ṭhenaw ding.\n18 Maimăwm bangin a inn a sak,\nRalvengtu ih sak mi deuthlam bangin.\n19 Lian zetin a it,\nAsinan zianghman a keng lo;\nA mit a hun meng ih,\nCucu a um nawn lo.\n20 Ṭihnungzapawl in tilian bangin amah cu an cîm,\nThlisia in amah cu zan ah a thiarhlo.\n21 Nisuahnak lam thli in amah cu a hrănhlo ih, a hlo,\nCuih thli cun a umnak hmun ihsin a phiathlo.\n22 Thli in amah cu a nuai ih a zuah lo,\nAnih cu thli thiltitheinak ihsin beidawng zetin a tlân.\n23 A za a benghnawh ding ih,\nA umnak hmun ihsin a heheu ding.\nFimnak Thuhla ih Job Thusim\n1 «Thungaiten ngun laihnak khur a um ih,\nSui thianfainak hmun a um.\n2 Thir cu leilung ihsi laksuah a si ih,\nDar cu lung ihsin rawhtit a si.\n3 Milai in thim a cemter ih,\nLung cu thim le thim mepmep kĕlkawm kip tiangin a hawl.\n4 Anih in milai umnak thawi a hlatnak ah lungkhur kua a laipăwp;\nKe ih fehpawl ih an hngilhnak hmun ah, milai umnak hmun ihsi hla zetah thlai in, khat lam le khat lamah an sēp.\n5 Leilung bélte cu, amah ihsin rawl a suak,\nAsinan a thuai cu meisa ih lehter vekin a letaw rero.\n6 A lungtopawl cu safaira lung suahnak hrampi a si ih,\nSui dipnâwi khal an tel.\n7 Cuih zin cu vâte in a thei lo ih,\nKhauva mit khal in a hmu dah lo.\n8 Cumi cu kiosa puarthau in a pál dah lo ih,\nKiosa hrâng khal in a paltlăng dah lo.\n9 Anih in a kut cu ṭêklung parah a ret,\nTlangpawl kha an ṭhumawknakpawl ihsin a linglet ṭheh.\n10 Lungtopawl lakah tiluannak a tuah ih,\nA mit in thil hlú tinkim a hmu.\n11 Tihnapawl pût thei lo dingin a phit,\nThuh mi cu tleu ah a suah.\n12 «Asinan fimnak cu khuiah so hmuh theih a si ding?\nTheihthiamnak umnak hmun cu khuiah so a si?\n13 Milai in fimnak hlutzia a thei lo ih,\nCumi cu a nungdam mipawlih ram khalah hmuhsuah a si lo.\n14 Ti thûkpi in, ‹Keimah ah a um lo,› tiah a ti;\nTifinriat in, ‹Ka hnenah a um lo,› tiah a ti.\n15 Fimnak cu sui ih thleng theih a si lo ih,\nA man ah ngun khīngkhai theih a si lo.\n16 Cumi cu Ofir sui thaw khalin a man khiah theih a si lo,\nOnik lung mankhung asilole safaira lung mankhung thaw khalin a man khiah theih a si lo.\n17 Sui asilole krisṭal lung in a tluk thei lo ih,\nSui ṭha ih tuah mi thil thaw khalih thleng theih a si lo.\n18 Koral le krisṭal pawl cu reltlak an si lo,\nFimnakih man cu rubi lungpawl hnakin a sângsawn.\n19 Kush topaz khal in a tluk thei lo ih,\nSui hlirhlăng man khal in a tluk lo.\n20 «Cuti asile fimnak cu khuitawk ihsin a ra?\nTheihthiamnak hmun teh khuitawkah a si?\n21 Cumi cu a nung mi hmuahhmuah mit ihsin thuh a si ih,\nTlun zuang vâtepawl hnen ihsi khalih khuhhlo a si.\n22 aAbaddon le Thihnak in,\n‹Cuih thu an sim mi cu kan hna in kan thei,› tiah an ti.\n23 Pathian in cumiih lamzin a thei ih,\nA umnak hmun khal a thei.\n24 Ziangahtile Pathian in leilung tawpnak thlengin a zoh ih,\nVan rāng tăng hmuahhmuah a hmu ṭheh,\n25 Thli hrangah rihnak pe in,\nTipi cu thil tahnak hmangih a ṭhen tikah,\n26 Ruah hrangih dān le,\nṬêk hrangih zin a tuah tikah,\n27 Anih in fimnak a rak hmu ih, cumi cu a thăn;\nFimnak kha a timtuah, a si, a hmuhsuak.\n28 Cule milai hnenah anih in,\n‹Ngai hnik, Bawipa ṭihzah cu fimnak a si ih,\nThil ṭhalo tlansan cu theihthiamnak a si,› a ti,»\n28:22a Abaddon: Siatralnak tinak a si.\nJob-ih Humawknak Netabik\n1 Job in a thusim a pehbêt ih:\n2 «Maw, a liam cia mi thlapawl ah rak um in,\nPathian in i rak kilven lai nipawl bangkhan;\n3 Ka lu parih a meito a en lai le,\nA tleu hmangih thim lakih ka feh laiah khan;\n4 Ka no lai cān ih ka si vek khan,\nKa puanthlam tlunih Pathian in in duhsak zetih in kăwmnak a um laiah khan;\n5 Ziangkimtithei ka hnenah a um ih,\nKa fātepawl ka kimvelih an um laiah khan,\n6 Ka kepawl hnawikhăl in a khawlh ih,\nTivapawl vekin lungpi in ka hrangah hriak a thletbŭng laiah khan,\n7 «Khawpi ihsin kăwtka ah ka feh ih,\nTokhawmnak mual ih ka to laiah khan,\n8 Tlangvalpawl in in hmu ih an relh,\nCule kum upapawl an tho ih an ding;\n9 Mipawimawhpawl an ṭawng an cawl ih,\nAn kut in an kâ an hup;\n10 Mizahumpawlih aw a dim ih,\nAn lei an sangkhâr ah a bĕt.\n11 An hna in a theih tikah, annih in thlawsuah in pe,\nCule in hmuh tikah, annih in in fak;\n12 Ziangruangahtile băwmnak dil ih a ausuak mi mifarah ka rak runsuak,\nPa nei lo le bawmtu nei lo pawl khal.\n13 Mithi zik paih thlawsuahnak ka parah a thleng ih,\nAipuan ruangah nuhmei thinlung hla sak ko ka tuah.\n14 Dingfelnak ka hruh ih, cumi in in thuam;\nKa diknak cu kâwrfual le lupâwng vek an si.\n15 Mitcaw hrangah mit ka si ih,\nKebái hrangah ke ka si.\n16 Mifarah hrangah pa ka si ih,\nKa theih lo mi hrangah thubuai ka hawlsuahsak.\n17 Misualrálih hopawl ka khiak ih,\nA ha ihsin a sa deh mi ka laksak.\n18 «Cun kei in, ‹Ka bu sungah ka thi ding ih,\nKa nipawl vunnel tlukin ka tamter ding.\n19 Kan hram cu tipi lam tiangin a zâm,\nCule ka hngeṭêk parah zanvar dai a tla.\n20 Ka ropitnak ka sungah a thar ringring ih,\nKa kut ah ka thál cu thartersal a si,› tiah ka ti.\n21 «Milaipawl in in ngaithla ih in hngak,\nCule ka thurawnpek lamah daiten an um.\n22 Ka ṭawng hnuah cun an ṭawngsal nawn lo ih,\nKa thusim mi cu an parah dai vekin a tla.\n23 Annih in ruahti vekin in hngak ih,\nṬhâl tāwp ruah hngakhlap vekin, an kâ kau pin an âng.\n24 An zum lo tikah, ka hnihsan hai,\nAnnih in ka hmel tleu an hloter lo.\n25 An hrangah lamzin ka hril ih, an lubik vekin ka to;\nMiaihrampawl hnemtu vekin,\nRalkappawl lakah siangpahrang vekin ka cêng.\n1 «Asinan keimah hnakih nautapawl in in hmuhsuam.\nAn palepawl cu ka rante rual kilvengtu uicopawl lak hmanih ka telter duh lo mipawl an si.\n2 A si, an kut cahnak cu ka parah ziang a ṭhahnem?\nAn thazang a cem.\n3 Annih cu tlaksăm le rilrawn ruangah an ṭawl ṭheh,\nA lawnglak mi le a kawlh mi ramṭhing ah tlaikhawhnupi ah an tlân,\n4 Hrambûr lakah hnahnêm an ṭăwt ih,\nRawl ah hmunphiah kung hrampawl an ring.\n5 Milai lak ihsin dawisuak an si,\nFifir vekin an auh.\n6 Annih cu lungpi kuampawl ah an um,\nLei kua le lung kua pawl ah.\n7 Hrambûr lakah an ai,\nHlingpawl tăngah an umkhawm.\n8 Annih cu mi-â cithlah an si,\nA si, ziang hmanih siar lo cithlah an si;\nAnnih cu an umnak ram ihsi vuaksuak mi an si.\n9 «Cule atu ah kei cu an hnihsan mi ka si,\nA si, kei cu an puahcăwk mi ka si.\n10 In fih ih, ka hnen ihsi hlatpi ah an um;\nKa hmaiih cilphui an hreh lo.\n11 Pathian in a thálhri a thlah ih i nater,\nAnnih in ka hmaiah an kâkharh an phawih.\n12 Ka kut vawrh lamah mino sualrálpawl an tho;\nKa ke an tûlhlo ih,\nAnmai siathlohralnak lamzinpawl keimah dokalhin an dĭn.\n13 Annih in ka zin an tisiat,\nKa vanduainak an hlawkpi;\nBawmtu zohman an ṭul lo.\n14 Băl mi kaw kaupi ih luh vekin an lut;\nSiatnak lakah an rung rīl.\n15 Ṭihnungzapawl ka parah an ra thleng;\nThli vekin upat ka sinak an dawi ih,\nMero bangin ka hmuingilnak a hlo.\n16 «Cule atu ah ka vansanglamnak ruangah ka thinlung cu thletbŭng a si;\nZăwnzaihnak nipawl in in kaibĕt.\n17 Ka ruhpawl cu zan ah ka sungah an na tuk ih,\nKa nat ih in ṭamnak hi cawlh ti a um lo.\n18 A cak tuk mi huham in ka sinfen a siatter;\nCumi cun ka kâwrcung hngawng vekin i ṭawn.\n19 Anih in ciarbêk lakah i hlăwn ih,\nLeivut le vutcâm vekah ka cang.\n20 «Na hnenah ka ausuak, asinan nang in i sâng lo;\nKa hung ding ih, nang in i ngaihsak lo.\n21 Nang cu ka parah na nun a râwng;\nNa kut cahnak in in tiduhdah.\n22 Nang in thli lakah i cawisâng ih a parah i toter;\nThlipi lakah i riarálter.\n23 Ziangahtile nunnak nei hmuahhmuah hrangih ruat cia mi inn ah le,\nThihnak ah in hruai ding ti ka thei.\n24 «Pathian in a siatsuah tikih an ausuak asile,\nThilsia penkhawmnak dokalhin a kut a suah hrimhrim lo ding.\n25 Buainak a táwngtupa hrangah ka ṭap a si lo maw?\nMifarah hrangah ka thin a na ṭheu a si lo maw?\n26 Asinan thil ṭha ka beisei tikah, ka parah thil ṭhalo a thleng;\nCule tleu ka hngak tikah, thim a ra thleng.\n27 Ka thin a buai ih a cawlhahdam thei lo;\nZăwnzaihnak nipawl in in pan.\n28 Dum tialtialin ka vakkûal, ni sa ruangih dum ka si lo;\nPunkhawmnak ah ka ding ih, băwmnak dilin ka ausuak.\n29 Kei cu cinghniapawlih unau le,\nKalauk vapawlih hawipi ka si.\n30 Ka vun a hung dum ih an hâwk;\nKa ruhpawl cu a săt ruangah an kāng.\n31 Ka ṭingṭang cu lusûnṭahnak ah a cang ih,\nKa lemlawi cu a ṭap mipawlih aw ah.\n1 «Ka mit thawn thukham kan tuah;\nZiangahso fala ka zoh ding?\n2 Ziangahtile tlun lam ihsin Pathian lakih covo le,\nA sannak hmun ihsin Ziangkimtithei lakih ro cu ziang a si?\n3 Misualrál hrangah cun siatralnak siin,\nMawhsualnak a tuahtupawl hrangah cun vansiatnak a si lo maw?\n4 Anih in ka lamzinpawl hmu in,\nKa kekar hmuahhmuah a siar ṭheh a si lo maw?\n5 «Umze nei loih ka feh asile,\nAsilole mi bum dingih ka ke a hmanhmawh asile,\n6 Tlaitluannak cuai thawn thlai si nîng,\nCuticun Pathian in ka felfainak a thei ding.\n7 Ka kekar cu lamzin ihsin a pial asile,\nAsilole ka mit dung thlunih ka thinlung a feh asile,\nAsilole ka kut ah thil bāl pakhat khat a kai asile,\n8 Kei in tuh ningla, mi dang in ei hai seh;\nA si, ka thlai kungpawl phawithat si hai seh.\n9 «Ka thinlung in nunau a ît ih,\nKa innhnen sângka in ka bawhthup asile,\n10 Ka nupi in mi dang riallung rial sehla,\nA parah mi dang băwk hai seh.\n11 Ziangahtile cuvek cu sualralnak a si;\nA si, cumi cu thuṭhensaktlak mawhsualnak a si.\n12 Ziangahtile cumi cu aAbaddon tiangih kangráltu meisa a si ih,\nKa thil pungṭhang hmuahhmuah a hram in phawi a si ding.\n13 «Ka parih an phunzai tikah,\nKa siahhlawhpa asilole ka siahhlawhnuih thuhla ka ngaihsak lo asile,\n14 Pathian a căngvaih tikah ziang ka tuah pei?\nAnih in cawhkuan a pek tikah, ziangtin ka sâng ding?\n15 Sūl sungih i tuahtu khan anih khal a tuah ve a si lo maw?\nSūl sungih in dĭn veve tu cu amah a si lo maw?\n16 «Mifarahpawl ih thil duh mi ka khambĕt asile,\nAsilole nuhmei mithmai se dingih ka tuah asile,\n17 Asilole pa nei lo pawl in ei ve loin,\nKeimah lawngin ka rawl ka ei asile\n18 (Asinan ka no lai ihsin pa vekin amah cu ka kilkhawi ih,\nKa nauhak lai ihsin nuhmei cu ka kaihruai);\n19 Hnipuan tlaksăm ruangih hlorál pakhat khat,\nAsilole tuamawknak nei lo mifarah pakhat khat ka hmuh asile;\n20 A thinlung in thlawsuah i pe loin,\nKa tuu hmul thawi a hlum lo asile,\n21 Kăwtka ah bawmtu ka nei ti ka hmuh ruangih,\nPa nei lo pawl dokalhin ka kut ka hawi asile,\n22 Ka liang ihsin ka bân tla seh,\nKa bān cu ka liangdar ihsin thlawng seh.\n23 Ziangahtile Pathian hnenih a ra mi siatralnak cu ka hrangah ṭihnungza a si ih,\nAmai ropitnak ruangah ka tuarsuak thei lo.\n24 «Sui parih ka rinsanawknak ka ṭhum asile,\nAsilole sui ṭha cu ka ṭhumawknak a si ka ti asile;\n25 Ka neihnunnak a natsat ruangah le,\nKa kut in lennak tampi a ngah ruangih lungawiaipuangih ka um asile;\n26 Ni a tlan lai,\nAsilole thlapi vânglai ka zoh asile,\n27 Cutin ka thinlung in athupten a ît ih,\nKa kâ in ka kut a hnăm asile;\n28 Himi khal hi thuṭhensaktlak mawhsualnak a si,\nZiangahtile cumi cu cung Pathian hnáwng ka si ding.\n29 «I huatupaih siatralnak parah lungawiaipuangin ka um maw si?\nA parah vansiatnak a tlak tikah aipuangin ka um maw si?\n30 A nunnak parih camsiatnak thleng dingih dil dingin,\nKa kâ cu thilsual tuah ding ka siang lo.\n31 ‹A rawl khăwpkham dah lo mi pakhat zo in so hmusuak thei ding?› tiah ka puanthlam ih um mipawl in an ti lo maw si?\n32 Khualtlawng hrangah ka sângka ka ăwnsak ruangah,\nMikhual zohman lengah an riak lo.\n33 Ka mawhsualnak ka ṭāng sungih thuhnak in,\nAdam vekin ka dānpahbălnakpawl ka khuhhlo maw si?\n34 Mipi tam zet ka ṭih ruangah le,\nSungkuapawl ih nautat ka phan ruangah,\nDaiten um in,\nLeng ka suak lo.\n35 I ngaithlatu ding mi pakhat nei ningla maw!\nHihi ka hminsinnak a si.\nZiangkimtithei in i sâng in,\nKa doral in cazual ngan sehla cu maw!\n36 Thungaiten cumi cu ka liang parah ka phur ding ih,\nLallukhum vekin cumi cu ka parah ka ṭem ding.\n37 Pathian hnenah ka kekar zât ka thăn ding;\nUktu vekin amah ka pan ding.\n38 «Keimah dokalhin ka ram ausuakin,\nA lei hrut kuarpawl an ṭaptlang asile;\n39 Cumiih brah cu paisa loin ka ei,\nAsilole a neitupawlih nunnakpawl ka hlohter pang asile,\n40 Sangvut aiah hling le,\nBarli sangvut aiah hrampi kho seh,»\n31:12a Abaddon: Siatralnak tinak a si.\n31:39b rah: A ṭawng hrampi ah, «cahnak» ti a si.\nJob-ih ṭawngkampawl a cem.\nElihu in Job-ih Rualpipawl a Kalh\n1 Cule hi mi pathum pawl cun Job cu an sâng nawn lo, ziangruangahtile anih cu amai mithmuhah midingfel a si. 2 Cun Ram-ih sungkua, Buz-mi Barakhel fapa, Elihu-ih thinlingnak cu Job parah a tho; Pathian hnakin amah le amah thiam a coawter ruangah a thinlingnak a thawhnak a si. 3 A rualpi pathum par khalah a thinlingnak a tho, ziangruangahtile sannak an hmusuak thei lo, cuticingin Job kha thiam lo an coh.\n4 Amah hnakin annih cu an upatsawn ruangah, Elihu in Job hnenih a ṭawng ding a hngak. 5 Elihu in hite mi pathum kâ ah sannak a um lo ti a hmuh tikah, a thinlingnak cu a tho.\n6 Cule Buz-mi, Barakhel fapa, Elihu in a sâng ih:\n«Kei cu kum in ka nauta ih, nannih cu nan upa tuk;\nCuruangah ka ṭih ih, ka ruahnak khal ka rel ngam lo.\n7 ‹Kum in thurel sehla,\nKum tam in fimnak zirh seh,› tiah ka ti.\n8 Asinan minung sungah thlarau a um ih,\nZiangkimtithei-ih thaw in anmah cu theihthiamnak a pe.\n9 Kum tam pawl hi an fim cuang lo ih,\nKum upat ruangah diknak an theihthiam cuang lo.\n10 «Curuangah kei in, ‹I ngaithla uh,\nKei khal in ka ruahnak ka rel ve ding,› tiah ka ti.\n11 Ngai hnik, nan ṭawngkampawl ka hngak,\nNan rel ding mi nan hawl sungah, nan thuruahrel mipawl ka ngaithla.\n12 Ṭhaten nan thu ka ngaithla;\nCule ngai hnik uh, zohman in Job nan hmĭn lo,\nNan lakih mi pakhat hman in a ṭawngkampawl nan sâng thei lo;\n13 Culole, ‹Fimnak kan hmungah zo,\nAnih cu milai in si loin, Pathian in a duaiter ding,› tiah nan ti pang ding.\n14 Anih in a ṭawngkampawl in keimah i sawh lo;\nNan ṭawngkampawl hmangin amah cu ka sâng lo ding.\n15 «Annih cu an mang a bang ih an sawn nawn lo;\nṬawng ding an nei nawn lo.\n16 Cule an ṭawng lo ruangah, kei in ka hngak,\nZiangruangahtile daiten an ding men ih an sangbêt nawn lo.\n17 Kei khal in ka san ding tawk ka sâng ding,\nKa ruahdān ka rel ve ding.\n18 Ziangahtile kei cu thurel ding mi in ka khat,\nKa sungih thlarau in in tur.\n19 Ngai hnik, ka pum cu suahnak kaw nei lo, sabitzu vek a si;\nSabitzu thâwl thar puakkuai zik vek a si.\n20 Ka thawven theinak dingah ka ṭawng ding;\nKa hmur ka kau ding ih, ka sâng ding.\n21 Zawih hnen hmanah thleidănnak langter hram hlah ning;\nCun zohman fakder fawn hlah ning.\n22 Ziangahtile mifakderdān ka thiam lo,\nCulole i tuahtu in i lahlo lohli pang ding.\nElihu in Job a Kalh\n1 «Asinan Job, ka sim mi hi na hna in thei hram awla,\nKa ṭawngkam hmuahhmuah hi ngaithla aw.\n2 Atu ah cun ka kâ ka âng;\nKa kâ sungih um ka lei a ṭawng.\n3 A dĭng mi ka thinlung ihsin ka ṭawngkampawl an ra suak;\nKa hmur in theihnak dik zetin a ṭawngsuak.\n4 Pathian Thlarau in i rak tuah ih,\nZiangkimtithei thaw in nunnak i pe.\n5 Na ti thei asile, i sâng aw,\nKeimah dokalhin timtuah aw,\n6 Ngai hnik, Pathian hmaiah nang le kei kan dinhmun a bangaw;\nKei khal tlăk thawi tuah mi ka si.\n7 Ngai hnik, ka hnen ihsin ziang ṭihnak hmanin a lo thlaphângter lo ding ih,\nNa parah ka kut a rit fawn lo ding.\n8 Thungaiten ka hnatheihah na ṭawng ih,\nNa ṭawngkampawlih thâwm hna in ka thei:\n9 ‹Kei ka thiangfai, dānpahbălnak ka nei lo;\nMawh nei lo ka si ih, keimah ah mawhsualnak a um lo.\n10 Pathian cun keimah dokalhin cān remcâng a hmu thotho,\nA ral vekah i ruat.\n11 Ka ke hreng a sŭt,\nKa zinpawl hmuahhmuah a vilveng,› na ti.\n12 «Zoh hnik, himi ah cun na dik lo.\nKa lo sâng ding,\nZiangahtile Pathian cu milai hnakin a ropisawn.\n13 Ziangruangah so amah dokalhih na phunzai?\nZiangahtile Pathian in a hnaṭuan hmuahhmuah thuhla ah zawih hnen hmanah a săn a rel lo.\n14 Ziangahtile Pathian in vei khat, asilole vei hnih a ṭawng,\nCuticingin, cumi cu zohman in an thei lo.\n15 Mang ah, zan ih larawknak ah,\nMilai parih thithlĕp an ihthah laiah,\nAn ihkhun parih an ih thluahthlo laiah,\n16 Cu laiah milaipawlih hna a ăwnsak hai ih,\nAn nunsimawknak a kharkhumsak hai.\n17 A thil ti mi ihsin milai a kirsalter theinak dingah le,\nMilai hnen ihsin a hngalnak a khambĕt theinak dingah,\n18 A thlarau cu Khur ihsin le,\nA nunnak cu ralnâm hmangih hlohralnak ihsin Pathian in a kilhim.\n19 «Milai cu a ihkhun parah natnak in nunsim a si fawn ih,\nA ruhpawl ah bâng loin natnak a um.\n20 Cutin a nunnak in rawl a fih ih,\nA thinlung ih a duh zet mi rawl khal.\n21 A titsa cu mithmuhnak ihsin an rálhlo ih,\nHmuh dah lo mi a ruhpawl an lang.\n22 A si, a thlarau in Khur a naih deuhdeuh ih,\nA nunnak in mi thattupawl.\n23 «Milai hnenih a dĭngnak theifiangter dingah,\nThawngkhat lakah pakhat, remnak palai,\nA hrangih thuphurtu a um asile,\n24 A parah zangfahnak a nei ding ih, a hnenah,\n‹Khur sungih liam rero pa kha runsuak uh,\nTlennak man ka hmu zo,› tiah a ti.\n25 A titsa cu nauhakteih ta bangin a no ding ih,\nA no lai cān ah a kirsal ding.\n26 Anih cu Pathian hnenah thla a cam ding ih,\nPathian cu a parah a lung a si ding,\nPathian hmel cu aipuang zetin a hmu ding,\nZiangahtile Pathian in milai hnenah a dingfelnak a pesal.\n27 Cun cu pa in minungpawl a zoh hai ih,\n‹Thilsual ka rak tuah ih, a dik mi ka rak merhkâwi,\nCule cumi cu ka hrangah a ṭhahnem lo,› tiah a ti.\n28 Pathian in a thlarau Khur sungih liam ding cu a tlen ding ih,\nA nunnak in tleu a hmu ding.\n29 «Ngai hnik, hi thil hmuahhmuah hi Pathian in milai hrangah vei hnih, vei thum a tuah.\n30 Khur ihsin a thlarau hruaikirsal dingah,\nNunnak tleu ih a tlet theinak dingah a si.\n31 «Job, na hna tháwng aw, i ngaithla hnik aw;\nDaiten um aw, cule ka ṭawng ding.\n32 Sim ding na neih asile, i sâng aw;\nṬawng aw, ziangahtile thiamlo coter ka duh.\n33 Cuti asilole, i ngaithla aw;\nDaiten um aw, cule fimnak ka lo zirh ding,»\nElihu in Pathian Diknak a Phuang\n1 Elihu in a sâng ih:\n2 «Nannih mifimpawl, ka ṭawngkampawl hi ngaithla uh;\nNannih theihnak neipawl, keimah lamah hna tŭn uh.\n3 Ziangahtile dang in rawl a teh vekin,\nHna in ṭawngkampawl a hniksak.\n4 Kanmai hrangah diknak hril uhsi,\nKanmah lakah a ṭha mi ziang a si ti thei uhsi.\n5 «Ziangahtile Job in, ‹Keimah cu midingfel ka si,\nAsinan Pathian in ka diknak a hlăwn;\n6 Ka diknak thuhla ah thuphan ka sim ding maw?\nDānpahbălnak nei lo mi ka si ko nân, ka ahriamhma cu tidam theih ci a si lo,› tiah a ti.\n7 Job vek milai cu ziangso a si,\nMi hmuhsuamnak cu tidai vekih intu,\n8 Mawhsualnak tuahtupawl kăwptu le,\nMisualrálpawl thawi fehtlangtu cu?\n9 Ziangahtile anih in, ‹Pathian lamih a năwmawknak cu\nMilai hrangah zianghman a ṭhahnem lo,› tiah a ti.\n10 Curuangah nannih theihthiamnak neitupawl, i ngai hnik uh:\nPathian in sualralnak a tuah ding le,\nZiangkimtithei in mawhsualnak a tuah ding cu a hla tuk a si.\n11 Ziangahtile Pathian in milai cu amai hnaṭuan bangtukin a lehrūl ih,\nA lamzin zawh mi vekin lawmman hmu dingin milai a tuah.\n12 Pathian in ziang tik hmanah sualrál zetin thil a ti dah hrimhrim lo ding ih,\nZiangkimtithei in diknak a merhkâwi dah fawn lo ding.\n13 Zo in leilung parih ṭuanvo cu Pathian a pe?\nAsilole amah cu zo in leitlun pumpi hrangah mawhphurhnak a pe?\n14 Anih in leilung parah a thinlung retin,\nAmai Thlarau le a thaw a laksuah a si ahcun,\n15 Nunnak nei hmuahhmuah cu hmunkhatah an thi ding ih,\nMilai cu leivut ah a kirsal ding.\n16 «Theihthiamnak na neih asile, hihi ngaithla aw;\nKa ṭawng thâwmpawl hi ngai aw:\n17 Diknak huatu in a uk ding maw?\nMidikbik cu thiam lo na coh ding maw?\n18 Anih cun siangpahrang hnenah, ‹Nang cu misantlailo na si,› tiin le,\nMizahumpawl hnenah, ‹Nannih cu misualrál nan si,› tiah a ti.\n19 Anih cu mipawimawhpawl hnenah thleidăn a nei lo ih,\nMifarahpawl hnakin milianpawl a ngaihsak cuang fawn lo;\nZiangahtile annih cu a kutsuak hlir an si.\n20 Annih cu rei lo teah an thi, zan laifangah;\nMilaipawl cu khurhter an si ih an hlorál.\nMicakpawl cu kut tel loin lâkhloh an si.\n21 «Ziangahtile a mit cu milai lamzinpawl ah a fu ih,\nA kekar hmuahhmuah a hmu ṭheh.\n22 Mawhsualnak tuahtupawl an thuhawk theinak ding hmun,\nThim le thim mepmep a um lo.\n23 Ziangahtile thuṭhen dingah Pathian hmaiih feh dingin,\nPathian in milai a ngaihtuahbêt a ṭul lo.\n24 Anih in micakpawl cu an thu zingzăwi loin a khuaidip ṭheh ih,\nMi dangpawl kha anmai hmun ah a ret hai.\n25 Curuangah anih in an hnaṭuanpawl a thei;\nZan ah anmahpawl cu a hlăwn hai ih,\nAnnihpawl cu an kûai thluh.\n26 Anih in mi dangpawlih mithmuhah annih cu misualrálpawl vekin a vuak hai.\n27 Ziangruangahtile a hnen ihsin an kirsal ih,\nA lamzinpawl pakhat hman an ngaihtuah lo,\n28 Cutiin annih in mifarahpawlih ṭahnak amai hnenah an thlengter;\nZiangahtile anih in mizawnzaipawlih ṭahnak a thei.\n29 Anih cu daiteih a um tikah, zo in sual a puh thei ding?\nCule miphun pakhat maw, mi pakhat lawng simaw dokalhin,\nA hmel a thuh tikah, zo in so amah cu hmu thei ding?\n30 Midepdepa in uk hlah seh,\nMipi hrangah tháng si hlah seh.\n31 «Ziangahtile mi pakhat khat in Pathian hnenah,\n‹Nunsimnak ka tuar;\nKa sual nawn lo ding;\n32 Ka hmuh lo mi i zirh aw;\nMawhsualnak ka rak tuah asile, ka tuah nawn lo ding,› tiah a ti dah maw si?\n33 Cumi cu nang in na hnawn ruangah,\nAnih in nangmai ruahdān bangtukin a lo lehrūl ding maw si?\nNangmah in na hril tengteng pei, kei si loin;\nCuruangah na theih mi rel aw.\n34 «Theihthiamnak nei minungpawl in kan hnenah in sim,\nKeimah i ngaithlatu mifim in:\n35 ‹Job in theihnak nei loin a ṭawng,\nA ṭawngkampawl cu fimnak tel lo an si,› tiah ti seh.\n36 Job cu a vawrtawp tiangih hniksak si sehla maw!\nZiangruangahtile a thusannakpawl cu misualrálpawl thusannak vek an si.\n37 Ziangahtile anih in a sualnak ah helnak a bêt;\nKan lakah a kut a bēng ih,\nPathian dokalhin a ṭawngkam a tam,»\n34:6a hriamhma: A ṭawng hrampi ah, «thálfung» ti a si.\nElihu in Mai Dingfelnak Thiamlo a Coh\n1 Cuihtlunah Elihu in a sâng ih:\n2 «Hihi a dik tiah na ruat maw?\n‹Pathian hnakin ka dingfelnak hi a nasasawn,› tiah na ti maw?\n3 Ziangahtile nang in,\n‹Cumi cu na hrangah ziang hlawknak so a si ding?\nThilsual rak tuah lo ta ningla teh, ziang ṭhathnemnak so ka hmuh cuang ding?› tiah na ti.\n4 «Nangmah le na zawngih um na hawipipawl\nKa lo sâng ding.\n5 Vanpawl zoh awla hmu aw;\nCule khawdurpawl zoh aw,\nCupawl cu nang hnakin an sângsawn.\n6 Thilsual na tuah asile, Pathian dokalhin ziangso na hlĕnsuak?\nAsilole na dānpahbălnakpawl punter an si ahteh, a parah ziangso na tuah?\n7 Na dingfel asile, ziangso amah na pek?\nAsilole anih in na kut ihsin ziang ngah mi a nei?\n8 Na sualralnak in nangmah vek milai a khawihsia ih,\nNa dingfelnak in minung fapa.\n9 «Palbĕtnak a tam tuk ruangah annih cu an ausuak:\nMicakpaih bān ruangah băwmnak dilin an ausuak.\n10 Asinan zohman in,\n‹Zan ih hlapawl i petu,\nI Sersiamtu Pathian,\n11 Leilung ramsapawl hnakih tam fimnak in petu le,\nVan vâtepawl hnakih fimsawn ih in tuahtu cu khuiah so?› tiah an ti lo.\n12 Cu tawkah miṭha lopawlih hngalnak ruangah an ausuak, asinan anih in a sâng hai lo.\n13 Thungaiten Pathian in sullam nei lo thurel a ngaithla lo ding ih,\nZiangkimtithei khal in cumi cu a ngaihsak lo ding.\n14 Nang in amah ka hmu lo na ti ko nân,\nDiknak cu a hmaiah a um ih, amah na hngak tengteng ding a si.\n15 Cule atu ah, a thinhengnak in dān a rak tat lo ih,\nA atnak a hminsin lo ruangah,\n16 Job cu sullam nei loin a kâ a âng;\nTheihnak tel loin ṭawngkampawl a pungter,»\nElihu in Pathian Ṭhatnak a Phuang\n1 Elihu cun a ṭawngpeh hrih ih:\n2 «Malten i zāwi hrih awla,\nPathian aiawhih sim ding mi thupawl ka nei hrih ti ka lo hmuh ding.\n3 A hlatnak ihsin ka theihnak ka la ding;\nI Sersiamtu hnenah dingfelnak ka hlan ding.\n4 Ziangahtile thungaiten ka ṭawngkampawl cu diklo an si lo;\nTheihnak ih mifamkimpa cu na hnenah a um.\n5 «Ngai hnik, Pathian cu micak a si, asinan zohman a nautat dah lo;\nAnih cu theihthiamnak ah a nasa a si.\n6 Misualrál nunnak a zuah lo,\nAsinan palbĕt mi hnenah diknak a pe.\n7 Midingpawl hnen ihsin a mit a lasal lo;\nAsinan annih cu siangpahrangpawl thawn laltokham parah an totlang,\nZiangahtile Pathian in annih cu kumkhuain a toter hai ih,\nAnnih cu khaisan an si.\n8 Cule annihpawl cu kol bunterin,\nZăwnzaihnak hridaipawl in hren an si le,\n9 Anih in an hnaṭuan le an dānpahbălnakpawl a sim hai,\nPuarthau zetin thil an rak tidanpawl khal.\n10 Anih in nun zirhnak lamah an hna a vângter fawn ih,\nMawhsualnak ihsin hawikir dingin thu a pe.\n11 Annih in a thulungin amah an rian asile,\nAn nipawl cu hmuingil zetin le an kumpawl cu nuam zetin an hmang ding.\n12 Asinan a thu an lun lo asile,\nRalnâm in an hlorál ding ih,\nTheihnak nei loin an thi ding.\n13 «Asinan midepdepawl cun an thinlung ah thinlingnak an khawlkhawm;\nAnih in anmah a ṭem hai tikah băwmnak dilin an au lo.\n14 An no laiah an thi ih,\nSakhua hlawhhlângpawl lakah an nunnak a cem.\n15 Anih in mifarahpawl kha an zăwnzaihnak in a runsuak hai ih,\nPalbĕt an sinak in an mit a vângter hai.\n16 «Anih cun hmuncêp ihsin, khuahkhirhnak umlonak hmun kaupi ah a lo hruaisuak;\nCule na cabuai parih an lo hŭn mi cu rawl ṭha hlir a si.\n17 Asinan nang cu misualrálpawl thuṭhensak an si ding duhnak in na khat;\nThuṭhennak le diknak in a lo kai.\n18 Mi va hmuhsuam dingin thinlingnak in a lo lēmngahlonak dingah ralring aw,\nCule nawhthuh tampi in lo pialter hlah seh.\n19 Na lennakpawl,\nAsilole na cahnak thapawl in,\nVansannak ihsin a lo kilhim thei ding maw?\n20 Mi an umnak hmun ihsi sahtan an si tikah,\nZan cu hngakhlap hlah.\n21 Fimkhur aw, mawhsualnak ah pial hlah,\nZiangahtile nang cun zăwnzaihnak hnakin himi hi na hril sawn a si.\n22 «Ngai hnik, Pathian cu a huham in a khaisâng a si;\nAmah vek zirhtu zo so um?\n23 Zo in so a lamzin a ruatsak,\nAsilole zo in, ‹Na tisual a si,› ti dah?\n24 «Mi in hla ih an sak mi a hnaṭuan kha,\nCawisâng ding na si ti máng ringring aw.\n25 Mi kip in cumi cu an rak hmu;\nMilai in hlapi ihsin a hmu.\n26 «Ngai hnik, Pathian cu a ropi ih, amah cu kan thei lo;\nA kum zât khal hmuhsuah theih a si lo.\n27 Ziangahtile anih in mero ihsin ruah ih a surter mi,\nTidai fawrpawl a hîpso,\n28 Cumi cu khawdur in a fawrter ih,\nMilai parah tampi in a sur.\n29 Khawdurpawl pharhawkdan,\nA deuthlam ihsin khawpi rîtdān zo in so theithiam?\n30 Zoh hnik, anih in cumi parah a tleu a darhter ih,\nTifinriat thûkpawl a khuh.\n31 Ziangahtile hipawl hmangin anih in miphunpawl thu a ṭhen;\nAnih in rawl tampi a pe.\n32 Anih in nimthlakau thawn a kut a tuam ih,\nA hmuitin mi fuhngah dingin thu a pe.\n33 Cuih awnthawm cun amai thuhla a rel,\nThlipi rung thleng cu sumhnámpawl khal in an langter.\n1 «Himi khalah ka thin a khūr ih,\nA umnak ihsin a khir.\n2 Khawri vek a aw le\nA kâ ihsi suak mi thâwm durdo cu ṭhaten ngai uh.\n3 Anih in cumi cu van rāng tăng pumpi ah a thlahsuak,\nA nimthlakau cu leilung dĕng tiangin.\n4 Cuihhnu ah aw pakhat a thangsuak dumdo;\nAnih in khawri vekin a aw maksak a suah ih,\nA aw an theih tikah cuih nimthlakaupawl cu a sūp cuang lo.\n5 Pathian in khawri vekin a aw mak zetin a suah,\nKan theihsuak thei lo mi thil ropipawl a tuah.\n6 Ziangahtile anih in vur hnenah,\n‹Leilung parah tla aw,› tiah a ti,\nCuvek thothoin ruahhmai le a cahnak ruah hnen khalah.\n7 Mi hmuahhmuah in amai hnaṭuan an theihnak dingah,\nAnih in mi kip kut cu a cawlter.\n8 Ramsapawl kua sungah an lut ih,\nAn cēnnak hmun ah an tâp ta.\n9 Thlang lam ihsin phusîngpi a hung hrang ih,\nSak lam ihsin thlipi dai.\n10 Pathian thaw hmangin tikhăl pek a si ih,\nTipi kaupi cu an khál.\n11 Cuihtlunah anih in khawdur dum sahpi cu tikhu in a hnâwngter,\nA khawdur varpawl a darhter.\n12 Cule anmah thu a pek hai mi pauhpauh vekin leilung vangdâp pumpi ih an tuah theinak dingah,\nAmai hruainak in an her ih, an let.\n13 Anih in nunrĕmnak hrangah maw,\nA ram hrangah maw,\nA zahngainak hrangah simaw, cumi cu a cangter a si.\n14 «Maw Job, hihi ngai aw;\nDing awla, Pathian-ih mangbangza thil tipawl hi ruat hnik.\n15 Ziangtin cupawl cu Pathian in thu a pe hai ti le,\nA khawdur tleu cu êng dingin a tuah ti na thei maw?\n16 Theihnak ih mifamkimpa ih tuah mi mangbangzapawl,\nKhawdurpawl hi ziangtin an tâng ti na thei maw?\n17 Thlang lam thli in leilung daiten a umter laiih sinfen hlum neipa nang,\n18 Bur mi thlalang vekih a khoh mi,\nVan cu amah thawn na pharh ve maw?\n19 «A hnenah ziang kan sim ding ti in zirh aw,\nZiangahtile thim ruangah zianghman kan timlamaw thei lo.\n20 Ka sim duh tiah amah sim a ṭul maw?\nMilai in a ṭawng asile, amah cu dawlhhlo a si tengteng ding.\n21 Thli a hrang ih a thianter hai tikah cun,\nMinung in tleu kha van ih a tlet tikah an zoh ngam lo.\n22 Sak lam ihsin sui tlê a ra,\nCungnung maksaknak cu Pathian hnenah a um.\n23 Ziangkimtithei lawngte cu, kannih in amah kan hmu thei lo;\nAnih cu huham ah khaisan a si ih,\nDiknak le a nasazet mi dingfelnak cu a merhkâwi dah lo.\n24 Curuangah milaipawl in amah cu an ṭihzah;\nAnih in thinlung fimvar mi zawih par hmanah thleidănnak a nei lo,»\nJehovah in Job hnenah a Ziangkim Ti Theinak a Phuanglang\n1 Cun phusîng lak ihsin Jehovah in Job cu a sâng ih:\n2 «Theihnak tel lo ṭawngkampawl hmangin,\nThurawnpek thimtertu cu zo a si?\n3 Atu ah pacang vekin na tâi khap hnik;\nThu ka lo sut ding ih, nang in i sâng pei.\n4 «Leilung lungphum ka phum laiah khuiah so na um?\nTheihthiamnak na neih asile i sim aw.\n5 A tahnak teh zo in a relcat?\nNa thei ngaingai a si hi!\nAsilole cumi tlunih rīn teh zo in a rîn?\n6–7 A ṭhumawknak teh ziang mi ah a ṭhumaw?\nAsilole zing lam arsipawl hla an sakkhawm lai le,\nPathian fapapawl hmuahhmuah aipuangih an au laiah khan a kilih lungto teh zo in a phum?\n8 «Asilole tifinriat kha sūl ihsin a suak ih, a pawtsuak laiah,\nZo in so tifinriat cu sângkapawl thawi rak khar?\n9 Khawdurpawl kha tifinriat sinfen hrangah ka tuah ih,\nA tuamnak puan dingah thim sahpi ka tuah laiah;\n10 A hrangih ramri ka khiahsak ih,\nTlângpawl le sângkapawl ka bŭn laiah;\n11 ‹Hi tiang lawng na ra ding, na ra bêt thei lo,\nCule hi tawkah a puarthau mi na tisuarpawl tawp tengteng seh!› ka ti laiah.\n12–13 «Leilung netnak tiang kaibĕt ih\nCutawk ihta misualrálpawl thingsuak ṭheh dingah,\nNa damsung ah zing lam hnenah thu pe in,\nKhawfingcat teh a umnak na theihter dah maw?\n14 Leilung cu tlak parih tacik khĕn vekin ruangam a langter ih,\nSinfen vekin a dingsuak.\n15 Tleu cu misualrálpawl hrangah sian a si lo ih,\nA hawi sâng mi bān cu khiah a si.\n16 «Tifinriat tihnapawl ah na lut dah maw?\nAsilole a thûknak bikpawl ah na veivak dah maw?\n17 Thihnak kăwtkapawl teh na hnenah phuanlăng a si dah maw?\nAsilole thim mepmep sângkapawl teh na hmu dah maw?\n18 Leilung kauhdān teh na thei maw?\nHipawl hmuahhmuah na theih asile rel hnik.\n19–20 «A ram sungih na hruai theinak dingah,\nA inn fehnak zin na theih theinak dingah,\nTleu cēnnak lam cu khuiah so a si?\nThim umnak hmun cu khuitawkah a si?\n21 Na thei pei cu, cu laiih na suah zo si,\nNa kum khal a tam tuk zo!\n22 «Vur khawlnak ah na lut dah maw,\nAsilole rial khawlnak teh na hmu dah maw?\n23 Cupawl cu buainak tikcucān hrangih ka khêk mi a si,\nDoawknak le ral do nikhua hrangah.\n24 Tleu hi ziangtin a kapdarh aw,\nAsilole nisuahnak lam thli teh leilung parah ziangtin a darh?\n25–27 «Zohman umlonak ram le,\nMinung zohman an umlonak ramṭhing ih ruah surter dingah le,\nRam lawnglak tlăiter dingah le,\nHramno khosuakter dingah,\nTi luangliam hrangah tiluannak kâwr le,\nṬêk hrangih zin zo in so a tuah?\n28 Ruah in pá a nei maw?\nAsilole daifawr teh zo in a hring?\n29 Zo-ih sūl ihsin vur a suak?\nVan ih vur teh zo in a hring?\n30 Tipi cu lungto vekin a hak ih,\nTi thûk vangdâp cu a khál.\n31 «Kimah rual khi hmunkhatah na ṭemkhawm thei ding maw?\nAsilole Kesil hri na dawrter thei ding maw?\n32 Cule aMazzarah-pawl khi anmai tikcucān ah na hruaisuak thei maw?\nAsilole bAyish cu a falepawl thawn na kaihruai thei maw?\n33 Vanpawlih cīn le dān teh na thei maw?\nLeilung an uknak na dĭn thei maw?\n34 «Tidai tam zetin lo khuh dingin,\nKhawdurpawl lamah na aw na suah thei maw?\n35 Nimthlakaupawl kha an fehsuak theinak dingah le,\nNa hnenah, ‹Hi tawkah kan um!› tiah lo ti dingin na kuatsuak thei maw?\n36 Zo in lungthin ah fimnak a rak ret?\nAsilole zo in thinlung ah theihthiamnak a rak pe?\n37–38 Zo in fimnak hmangin khawdurpawl siar thei ding?\nAsilole leivut a hak deuhdeuh ih,\nThil hlawmpawl an kăwpawktlang tikah,\nVan tithawlpawl zo in a thlebung thei ding?\n39–40 «An pûkpawl ah an băwk ih,\nAn sa bawhnak hmun ih sa an bawh laiah,\nKiosa hrangah sa pēlsak thei in,\nKiosa vanglaipawlih rilrawnnak na diriamter thei maw?\n41 Pathian hnenih a fano tetepawl an au le,\nRawl tlasamih an vahvai tikah,\nZo in tlangâk rawl a pe?\n38:32a Mazzarah: Hebru ṭawng a si ih, arsi rualpawl tinak a si.\n38:32b Ayish: Hebru ṭawng a si ih, arsi rual khat hmin a si. Mirang in Great Bear an ti.\n1 «Zâtharpawl in ziang tikah fa an hring ti na thei maw?\nAsilole zukneng fāte hrin lai na hminsin thei maw?\n2 An fāte pai thla zât na thei thei maw?\nAsilole an fano ziang tikah an hring ti na thei maw?\n3 An băwk,\nAn fano an hring,\nAn fahrinnat a tāwp.\n4 An fanopawl cu an harhdam zet,\nRamlak ah an ṭhanglian;\nAn fehsuak ih an nulepawl hnenah an kir nawn lo.\n5 «Zo in so hramlak lāk thlahsuak?\nZo in so a hrennak phawihsak?\n6 A umnak ding inn ah ramṭhing le,\nA cēnnak dingah cite ram ka tuahsak.\n7 Anih in khawpi sung thâwm cu a hnihsan,\nA khāltuih aunak cu ziang a siar lo.\n8 Tlangtluanpawl cu a tlannak an si ih,\nThil hring pauhpauh a hawl.\n9 «Ramlak câwcang in a lo rian duh ding maw?\nNa ran inn ah a riak duh ding maw?\n10 Ramlak câwcang cu leilehnak hmun ah hridai in na ṭem thei ding maw?\nAsilole na hrangah phaikuampawl a let ding maw?\n11 A thazang a nasat ruangah amah cu na rinsan ding maw?\nAsilole na hna cu a hnenah na tân ta ding maw?\n12 Na thlairawl inn ih phurthleng dingah le,\nNa hruihhmun ih na thlairawl thiar dingah na rinsan ding maw?\n13 «Kalauk va in pawrhaw zetin a thla a khâwng,\nAsinan a thla le a thla hmul cu ngathûr ta vek an si.\n14 Ziangahtile a tipawl kha leilung parah a tân ta ih,\nLeivut ah a hlumter;\n15 Ke in a palkuai ding ti le,\nRamsapawl in an khuai ding ti kha a hngilh.\n16 Mai fa lo bangin, a fanopawl cu râwng zetin a kilkhawi;\nA ṭuanbăngnak cu a lak a si khalle, a pawisa lo.\n17 Ziangruangahtile Pathian in fimnak a hngilhter ih,\nTheihthiamnak a pe lo.\n18 A thla a zâp sâng tikah,\nRáng le a totu cu a hnihsan.\n19 «Ráng kha cahnak thazang na pe dah maw?\nA hngawng cu tuanghmul in na thuam dah maw?\n20 Amah cu kharbawk vekin na petter thei maw?\nA hnar phit maksak tak cu ṭihnungza a si.\n21 Phaikuam ah lei a huat ih, a cahnak ah lungawiaipuangin a um;\nDoawknak ralthiam a va pan.\n22 Ṭihnak cu a hnihsan ih, a thla a phâng lo;\nRalnâm ihsin a kirsal dah lo.\n23 Amah dokalhin thálfung bawm an khâwngawn ih,\nA tle zohzo mi fei le feite thawn.\n24 Anih in khūr thlohthlo le thinsosain lei ah a tlân,\nTawtawrawt awn ah a ding menmen thei lo.\n25 Tuupa ki an phawt tinten, anih cun, ‹Ceiraw!› tiah a ti.\nDoawknak cu hlapi ihsin a rim a thei,\nRalbawipawlih thâwm le aunak khal.\n26 Na fimnak in sambak zamter in,\nThlang lamah a thla na pharhter maw?\n27 Muvanlai cu nangmai thupek in zamso in,\nA sannak hmun ah a bu a sâm maw?\n28 Anih cu lungpi parah a cêng ih, umhmun a khuar,\nLung khawkrawk par le hmun him ah.\n29 Cuih hmun ihsin sa deh ding a thlingthla;\nA mit in hlapi ihsin a hmu.\n30 An fanopawl in thi an zûk;\nCule saruak umnak ah cuih va cu a um,»\n1 Cuihtlunah Jehovah in Job hnenah:\n2 «Sawiseltu in Ziangkimtithei a êl ding maw si?\nPathian kawktu in, cumi cu sâng seh,»\nJob ih Pathian Sawnnak\n3 Cun Job in Jehovah cu a sâng ih:\n4 «Ngai hnik, keimah cu zianghmanlo ka si,\nZiang ka lo sâng ding?\nKa kâ ka hup a si.\n5 Vei khat ka ṭawng zo, asinan ka sâng nawn lo ding;\nA si, vei hnih, asinan ka pehbêt nawn lo ding,»\n6 Cun Jehovah in Job cu phusîng lakin a sâng ih:\n7 «Atu ah pacang vekin na tâi khap hnik;\nThu ka lo sut ding ih, nang in i sâng pei:\n8 «Ka thuṭhennak cu na nuaihlo ngaingai ding maw?\nThiam na co theinak dingah, keimah thiam lo i coh ding maw?\n9 Pathian bān vek na nei maw?\nAsilole amah vekin khawri aw na suah thei maw?\n10 Cun maksaknak le cungnunnak thawn thuamaw awla,\nRopitnak le mawinak thawn cei aw hnik.\n11 Na thinlingnak sosa cu thlesuak aw;\nMipuarthau pauhpauh kha zoh awla, tiniam ṭheh hnik.\n12 Mipuarthau pauhpauh kha zoh awla, hnuaidawrter hai aw;\nMisualrálpawl cu an umnak hmun ah palbĕt hnik.\n13 Annih cu leivut ah thupkhawm hai aw,\nHmun thup ah an hmai ṭem hnik.\n14 Cule na vawrh lam kut in a lo run thei ti na hnenah ka phuang ding.\n15 «Atu ah nangmah thawi ka tuah mi aBehemoth kha zoh hnik;\nCâwcang bangin anih cu hrampi a ei.\n16 Zoh hnik, a thazang cu a khelbawr ah a um ih,\nA thiltitheinak cu a pumpi thahripawl ah a um.\n17 A mei cu sidar thingkung vekin a cāngvai,\nA kawng tha cu fek zetin a phiaraw.\n18 A ruhpawl cu dar tluanpawl vek an si ih,\nA hnakruhpawl cu thir tluanpawl vek an si.\n19 Anih cu Pathian lamzinpawl lakih hmaisabik a si;\nAmah tuahtu in a ralnâm thawn va naih seh.\n20 Thungaiten tlangpawl in a hrangah rawl an pek ih,\nCu tawkah ramsa hmuahhmuah an lek.\n21 Anih cu loṭas kung tăngah a băwk,\nCâlterûl le dûm khalah.\n22 Loṭas kungpawl in amah cu an thlâm in an hliah;\nTiva kap partiam thingpawl in an kulh.\n23 Ngai hnik, tiva cu a len khal le,\nAnih cu a thla a phâng lo;\nA kâ ah Jordan luanglut khal sehla, anih cu a rinsanaw thotho.\n24 A kilvenawk laiah,\nSio in a hnar va thul in, zo in so kai thei ding?\n40:15a Behemoth: Hlanlai Samak tumpi a si. Ti sung le tileng khalih um thei a si, a um nawn lo a si men thei.\n1 «Leviathan kha sio thawn na dirsuak thei pei maw?\nAsilole a lei teh hrihrual thawn na awk thei pei maw?\n2 A hnar na thul thei pei maw?\nAsilole a khabe kha sio in na dawttlăng thei pei maw?\n3 Na hnenah ngĕnnak tampi a thlĕn pei maw?\nNa hnenah teh nemten a ṭawng pei maw?\n4 Nangmah thawn thukham a tuah pei maw?\nAmah cu na siahhlawh ah na la kumkhua pei maw?\n5 Amah cu vâte vekin na lehpi pei maw?\nAsilole na falapawl hrangah amah kha na hreng pei maw?\n6 Sumdâwngpawl in amai thuhla ah a man an nepaw pei maw?\nSumdâwngpawl lakah amah cu an zemaw pei maw?\n7 A vun cu fei in na dawttlăng thei pei maw?\nAsilole a lu kha ngafei in?\n8 A parah na kut ret hnik aw;\nNan beihawk kha na cîng ringring ding ih,\nZiang tik hmanah cumi cu na tuah lehsal nawn lo ding!\n9 Ngai hnik, milai ruahsannak cu a diklo a si;\nAmah hmuh men hmanin mi a beidawngter lo ding maw?\n10 Amah căwktho ngam dingin zohman an rorum lo.\nCuti asile zo so keimah dokalhih ding thei?\n11 Amah ka rulh theinak dingah, zo in so in rak pe?\nVan rāng tăng thil ziangkim cu ka ta a si.\n12 «A kutkepawl siseh,\nA cak mi a huham siseh, a pumrua mawizia thuhla ah siseh ka ngui men lo ding.\n13 Zo in so a sinfen leng lam hlít thei ding?\nKâkharh thuah hnih thawn zo in so amah cu pan thei ding?\n14 A mithmai sângkapawl cu zo in so áwng thei ding?\nA ha kûal hngiarhngiarpi cu ṭihnungza a si.\n15 A phuhlip thliar hngethngetpawl cu a hngalnak a si,\nErhpit mi vekin hnget zetin a kăwpaw.\n16 An karlakih thli lut thei lo tiangin,\nPakhat le pakhat an naihaw.\n17 Annih cu pakhat le pakhat an pehaw,\nAn kăwpaw ih, ṭhen theih an si lo.\n18 A hahthio tikah tleu a suak ṭheu ih,\nA mit cu zing lam mit vek an si.\n19 A kâ ihsin meialh tleupawl a suak ih;\nMeici a suak.\n20 A hnar kuapawl ihsin meikhu a suak,\nTiso bêl le phŭk lakih suak vekin.\n21 A thaw in meihol a vâmter ih,\nA kâ ihsin meialh a suak.\n22 A hngawng ah cahnak a um ih,\nA hmaiah riahsiatnak a lâm.\n23 A titsa thuahpawl an pehawkhawm;\nCupawl cu a parah an hnget ih, ṭhawn theih an si lo.\n24 A thinlung cu lungto vekin a hak,\nRiallung tăngtasawn hah tlukin.\n25 A thawh tikah, micakpawl an thla a phâng;\nKekkuainak awnpawl ruangah annih cu vansang an lam.\n26 Ralnâm in do khal sehla, a neh thei lo;\nFei, feizum tawite le feite khalin.\n27 Thir cu cangpâwl vekah a ruat ih,\nDar cu thing răwp vekah.\n28 aThálfung in amah a tlânseter thei lo;\nHerhli lunghlum cu a hrangah fângkung hrambúl vek a si.\n29 Fungfekpawl cu a hrangah cangpâwl vekih ruah an si;\nFeitepawl khawnawk awn cu a hnihsan men.\n30 A taksa tăng lam hlamphei hriam vek a si;\nLeibêk lakah leilehnak ha vekin a hrût.\n31 Ti thûk cu bêl vekin a soter;\nTifinriat kha hnih mi hriak bel vekah a ruat.\n32 A fehnak hnuhma cu a êng hupho;\nTi thûk in sám var a nei tiih ruah a si ding.\n33 Ṭihnak nei loih tuah mi amah vek,\nLeilung parah zianghman a um lo.\n34 Anih in thil sâng kip in a zoh;\nMihngal hmuahhmuah tlunah anih cu siangpahrang a si,»\n41:28a Thálfung: Himi hriamhrei relnak hrangah, Hebrumipawl in «thál fapa» ti le «a thál fapapawl» ti ṭawngkam hi an hmang ṭheu.\n1 Cun Job in Jehovah cu a sâng ih:\n2 «Ziangkim na ti thei ih,\nNa tumtah mi cu kham theih a si lo ti ka thei.\n3 Nang in, ‹Theihnak tel loih, thurawnpek thuptu hi zo a si?› tiah i sut.\nCuruangah ka theihthiam lo mi ka rak ṭawngsuak a si,\nKa rak theih lo mi ka hrangih mangbangza lutuk thilpawl cu.\n4 Ngaithla hram aw, ṭawng ve hnik ning;\nNang in, ‹Thu ka lo sut ding ih, nang in i sâng ding,› tiah na ti.\n5 «Hna ih theihnak cun ka rak lo thei,\nAsinan atu ah cun ka mit in ka lo hmu.\n6 Curuangah keimah le keimah ka fihaw ih,\nLeivut le vutcâm lakah toin ka lung ka thleng a si,»\n7 Cule hitin a si, Jehovah in Job hnenih himi kamsuakthupawl a sim ṭheh hnuah, Jehovah in Teman khawmi Elifaz hnenah, «Ka thinlingnak cu nangmah le na rualpi pahnih dokalhin a tho, ziangahtile ka siahhlawh Job ih a rak sim vekin, ka thuhla thudik nan rel lo. 8 Curuangah nanmai hrangah câwpa pasarih le tuucang pasarih kengin, ka siahhlawh Job hnenah va feh uh, cule nan hrangah Meiur Thilhlăn va hlan uh. Cule ka siahhlawh Job in nan hrangah thla a lo camsak ding. Ziangahtile amah cu ka acohlang ding, culole nan atdān izirin nan parah ka ti ding, ziangruangahtile ka siahhlawh Job ih a sim vekin, ka thuhla thudik nan rel lo.\n42:8a cohlang: A ṭawng hrampi ah, «mi pakhat mithmai khaisan» ti a si.\n9 Teman khawmi Elifaz le Shuh-mi Bildad le Naamath khawmi Zofar pawl cu an feh ih, Jehovah in an hnenih a sim hai vekin an tuah, cule Jehovah in Job cu a cohlang. 10 Cule Job in a rualpipawl hrangih thla a cam tikah, Jehovah in Job cu a hloh mipawl a pesal. Cule Jehovah in Job cu a hlanih a neih mi alet in a pe. 11 Cun a unaupawl hmuahhmuah, a farnupawl hmuahhmuah le a hlanih a hmeltheih hmuahhmuah cu a hnenah an ra ih, a inn ah rawl an eikhawm. Cule Jehovah in a tlunih harsatmangbangnak a thlenter mipawl hmuahhmuah thu ah an tuarpi ih an hnem. Ngun tangka le sui zunghruk amah an pe fingfing.\n12 Jehovah in Job-ih cān neta cu a thăwknak hnakin thlawsuah a pe, cule tuu 14000, kalauk 6000, câwcang hâl 1000 le lāknu 1000 a nei. 13 Fapa pasarih le fanu pathum a nei fawn. 14 Cule a pakhatnak cu aJemimah, pahnihnak cu bKeziah, pathumnak cu cKeren-Happukh tiah hmin a sak hai. 15 Ram hmuahhmuah ah Job fanupawl vekih nunau hmel ṭha hmuh an si lo. An pa in annihpawl cu an ṭapapawl lakah ro a pe hai.\n42:14a Jemimah: Hebru ṭawng a si ih, a sullam cu «thuro» tinak a si.\n42:14b Keziah: Hebru ṭawng a si ih, a sullam cu «kassia» tinak a si. Kassia cun rimhmui kung sung lam a sawhkhih.\n42:14c Keren-Happukh: Hebru ṭawng a si ih, a sullam cu «mit răwng hnawih ki» tinak a si.\n16 Himi hnuah Job cu kum 140 a dam ih, a fapapawl le a tulepawl san litnak tiang a hmu. 17 Cutin Job cu tarkûn le kum kimin a thi.